Τα 50 καλύτερα παιδικά & εφηβικά βιβλία του 2018\nΤο πιο χρήσιμο δώρο τις γιορτές είναι ένα παιδικό βιβλίο!\nΗ εγχώρια παιδική και εφηβική λογοτεχνία έχει να επιδείξει μοναδικά βιβλία, που θα ενθουσιάσουν, θα διασκεδάσουν και θα συναρπάσουν τα παιδιά, μικρά και μεγαλύτερα. Διαβάσαμε και σας προτείνουμε πενήντα τίτλους που ξεχωρίσαμε και είναι βέβαιο ότι ανάμεσά τους θα ανακαλύψετε μικρά διαμαντάκια.\n«Τικ και Τέλα: Το χριστουγεννιάτικο δέντρο» Axel Scheffler, εκδ. Ίκαρος, μτφ. Φίλιππος Μανδηλαράς [1+ ετών]\nΤικ και η Τέλα έψησαν μπισκότα για να στολίσουν το χριστουγεννιάτικο δέντρο, αλλά αυτά εξαφανίστηκαν! Λίγο μετά, ο Τικ νιώθει αρρωστούλης. Μπορείς να φανταστείς γιατί; Οι δύο χαριτωμένοι ήρωες επανέρχονται για τις γιορτινές μέρες και καταφέρνουν να σκορπίσουν χαμόγελα στους μικρούς θαυμαστές τους. Με τον αυθορμητισμό και τις γλυκές σκανταλιές τους προσφέρουν χαρά και κέφι, αλλά προβάλλουν ταυτόχρονα την αξία της ειλικρίνειας και τη σημασία της ευγένειας. Η αστεία ιστορία τους ντύνεται μαγικά από τις πολύχρωμες εικόνες, οι οποίες μαγνητίζουν τα βλέμματα των παιδιών και καταφέρνουν να τους τραβήξουν το ενδιαφέρον και να τα ενθουσιάσουν.\n«Η γατούλα χρειάζεται γυαλιά!» Judith Koppens, Eline van Lindenhuizen, εκδ. Διόπτρα, μτφ. Βίκυ Κατσαρού [1+ ετών]\nΗ Κίτι η Γατούλα πηγαίνει στον οφθαλμίατρο με τη μαμά της γιατί δεν βλέπει τόσο καλά και χρειάζεται γυαλιά. Παρατηρεί όμως ότι είναι η μοναδική που φοράει γυαλιά και αυτό δεν της αρέσει καθόλου. Αισθάνεται άβολα και περίεργα, ντρέπεται τόσο πολύ! Πώς θα αντιδράσει άραγε η παρέα της στο σχολείο σε αυτήν την αλλαγή; Μια αστεία και τρυφερή ιστορία για τα παιδιά που ντρέπονται να φορούν γυαλιά, για τα παιδιά που νιώθουν πως διαφέρουν. Η αξιαγάπητη φιγούρα της Κίτι αλλά και η λατρεμένη παρέα της –ο Μίμο, η Νάταλι, ο Ρίκι, η Λίνα, η Μίνα– κερδίζουν αμέσως τη συμπάθεια των μικρών παιδιών και κεντρίζει το ενδιαφέρον τους. Συναισθάνονται την απογοήτευση και τη στεναχώρια της υπέροχης γατούλας, και δένονται μαζί της. Με αυτό τον τρόπο, κατορθώνουν να δουν πώς πρέπει να διαχειριζόμαστε τα συναισθήματά μας, να καταλάβουν τη σημασία της κατανόησης και της αποδοχής και να διασκεδάσουν.\n«Η ορχήστρα διηγείται: Ο Καρυοθραύστης» Courtney-Tickle Jessica, εκδ. Πατάκη, μτφ. Παπαγιάννη Μαρία [3+ ετών]\nΣε μια προσεγμένη έκδοση, με μεγάλες σελίδες και εξαιρετική ποιότητα χαρτιού, η κλασική ιστορία μπαλέτου ζωντανεύει και η Κλάρα προσκαλεί με χάρη τα παιδιά να την ακολουθήσουν σε μια μαγευτική περιπέτεια. Καθώς οι σελίδες γυρίζουν, η μάχη του Καρυοθραύστη με τον Βασιλιά των Ποντικών φουντώνει, η Νεράιδα των Ζαχαρωτών δείχνει τον δρόμο για τη Χώρα των Ζαχαρωτών και ατελείωτες εκπλήξεις προκαλούν επιφωνήματα θαυμασμού και ενθουσιασμού. Την απαράμιλλη ομορφιά του κειμένου ντύνουν εξαιρετικά τα μουσικά κομμάτια του Τσαϊκόφσκι δημιουργώντας στα παιδιά την ψευδαίσθηση πως παρακολουθούν όπερα. Η εικονογράφηση είναι άκρως εντυπωσιακή, σαν να ξεπηδούν οι ήρωες και τα σκηνικά από μια άλλη εποχή. Μυριάδες χρώματα και εντυπωσιακές λεπτομέρειες αναδεικνύουν τη δύναμη των λέξεων και ακόμα και τα πλαίσια των κειμένων βρίσκονται σε απόλυτη αρμονία με το σύνολο και εξυπηρετούν τους σκοπούς της εκάστοτε σελίδας. Τα φώτα χαμηλώνουν και η παράσταση μπορεί να ξεκινήσει…\n«Είμαι λίγο ντροπαλή… Τα Βάσανα του Τέο και της Λέας» Muzo, εκδ. Gema, μτφ. Νατάσα Παπαδοπούλου [3+ετών]\nΣύμφωνα με τον Δόκτορα Μιζό, ντροπαλός είναι αυτός που φοβάται να μιλήσει στους άλλους ή να κάνει κάτι πρώτη φορά. Νομίζει πως είναι δύσκολο και δεν τολμάει να προσπαθήσει. «Χαμογέλασε!» τον συμβουλεύει ο Δόκτωρ. Δείξε ότι ενδιαφέρεσαι και στην αρχή μη μιλήσεις σε όλους, αλλά μονάχα σε έναν. Η σειρά βιβλίων του Δόκτωρ Μιζό έχει ως στόχο να βοηθήσει τα παιδιά να γνωρίσουν και κατανοήσουν τα συναισθήματά τους με ευχάριστο και δημιουργικό τρόπο. Εμπνευσμένα από την καθημερινότητα των παιδιών, τα διασκεδαστικά αυτά κόμικς αντιμετωπίζουν με κέφι την ντροπή, τον θυμό, τη ζήλια ακόμα και την πλήξη που αισθάνονται όλο και πιο συχνά οι μικρές ηλικίες στις μέρες μας.\n«Η ιστορία του αρκούδου» Claire Freedman, Alison Friend, εκδ. Ίκαρος, μτφ. Μαρία Ζουράρη [3+ ετών]\nΣτον Αρκούδο αρέσει πολύ να διαβάζει ιστορίες. Αλλά υπάρχει ένα πρόβλημα: το βιβλίο με τις ιστορίες το έχει διαβάσει τόσο πολλές φορές, που έχει αρχίσει να διαλύεται. Και μια μέρα ένα ξαφνικό φύσημα του αέρα πήρε τις σελίδες και τις σκόρπισε μακριά. Τότε, ο Αρκούδος το αποφάσισε. Θα έφτιαχνε τη δική του ιστορία! Αλλά όταν κάθεται να γράψει, στο μυαλό δεν του έρχεται η παραμικρή ιδέα. Θα χρειαστεί μάλλον λίγη βοήθεια... Και η περιπλάνηση ξεκινά με την τρυφερή φιγούρα του αρκούδου να συναρπάζει τους μικρούς φίλους, τόσο ώστε να θέλουν να τον αγκαλιάσουν και να τον συντροφεύσουν στο ταξίδι του στη φύση. Τα ζωηρά χρώματα και τα πανέμορφα μέρη που κοσμούν τις σελίδες ζεσταίνουν την καρδιά και τα αξιολάτρευτα ζώα, που προβάλλουν ζητώντας τη βοήθεια του πρωταγωνιστή, κάνουν το ταξίδι ακόμα πιο όμορφο. Μια γλυκιά ιστορία για τη συνεργασία και την άδολη προσφορά.\n«Γκριντς, ο κατεργάρης των Χριστουγέννων» Dr. Seuss, εκδ. Ψυχογιός [3+ ετών]\nΕίναι γκρινιάρης και δεν αντέχει και ένα σχέδιο σατανικό ξαφνικά κατέχει: τα Χριστούγεννα να εξαφανίσει και έτσι την ησυχία του πάλι να κερδίσει. Το σχέδιό του είναι φοβερό και το εφαρμόζει αμέσως στο λεπτό. Μα μόλις Χριστούγεννα ξημερώνουν, τα πλάνα του φαίνεται πως βαλτώνουν! Υπέροχος, απολαυστικός και κατεργάρης, ο Γκρίντς σίγουρα τους μικρούς φίλους όλους θα συνεπάρει… Μια απλή και έξυπνη ιστορία με εικόνες που παίζουν με τις αντιθέσεις των χρωμάτων και των ασπρόμαυρων σκίτσων, η οποία καταφέρνει να διασκεδάσει αλλά και να φανερώσει στα παιδιά τη σπουδαιότητας της πίστης και της αγάπης.\n«Ο αρκούδος μου ο παραμυθάς» Αλεξάνδρα Μητσιάλη, εκδ. Μεταίχμιο [3+ ετών]\n«Έχω έναν αρκούδο τσίφτη / παιχνιδιάρη, χνουδωτό / που μου λέει παραμύθια / λίγο πριν να κοιμηθώ». Μια ονειρεμένη ιστορία, με πρωταγωνιστή ένα γλυκό αρκουδάκι, ξεδιπλώνεται μέσα από τις σελίδες του βιβλίου της Αλεξάνδρας Μητσιάλη και ταξιδεύει τα παιδιά στον κόσμο των παραμυθιών όπου όλα μπορούν να συμβούν, όπου όλα είναι δυνατά. Λίγο πριν ο Μορφέας τα πάρει στην αγκαλιά του, αφήνονται να τα παρασύρουν τα μελωδικά στιχάκια του αρκούδου με τις πανέξυπνες ομοιοκαταληξίες και μια διάχυτη μουσικότητα που τα ηρεμεί και τα γαληνεύει. Οι εικόνες με τα ζεστά χρώματα της Έφης Λαδά συμβάλλουν σημαντικά, ώστε το κείμενο να ζωντανέψει και οι μικροί ακροατές και αναγνώστες να αναζητήσουν τη δική τους λούτρινη συντροφιά για μια αγκαλιά.\n«Κρεβάτι, κρεβατάκι μου» Manceau Edouard, εκδ. Πατάκη, μτφ. Μπακογεώργου Ελένη [3+ετών]\nΤο «Κρεβάτι, κρεβατάκι μου» ανήκει στην εντυπωσιακή σειρά «Βιβλία που ζωντανεύουν», μια συλλογή που απευθύνεται σε μικρά παιδιά και συνδυάζει τη γοητεία του παραδοσιακού βιβλίου με τις απίστευτες δυνατότητες που προσφέρει η τεχνολογία. Είναι μια γλυκιά ιστορία για ένα αγοράκι που καθυστερεί να πέσει για ύπνο για να παίξει λίγο ακόμα με τα παιχνίδια του, συνδυασμένη με λιτές εικόνες όπου το χρώμα και τα γεωμετρικά σχέδια κυριαρχούν. Η μαγεία όμως ξεκινά τη στιγμή που ο γονιός τοποθετήσει το tablet ή το smartphone πάνω από τις σελίδες του βιβλίου. Ένας άλλος κόσμος ανοίγεται μπροστά στα μάτια των παιδιών, όπου η αλληλεπίδραση και οι ήχοι έχουν τον πρώτο λόγο. Οι εικόνες παίρνουν ζωή! Τα αντικείμενα αποκτούν τρισδιάστατη μορφή και σε κάθε άγγιγμά τους επιφυλάσσουν και μια έκπληξη: χρώματα αλλάζουν, αυτοκίνητα μαρσάρουν, φανάρια αναβοσβήνουν, αντικείμενα σχηματίζουν πύργους, σκάλες δημιουργούν αυτοσχέδια μουσικά κομμάτια και ο κόσμος χειροκροτεί, και νανουρίσματα πλημμυρίζουν το δωμάτιο και σηματοδοτούν πως είναι ώρα για ύπνο. Ένα βιβλίο που θα γίνει συνήθεια πριν πουν καληνύχτα, για όνειρα γλυκά.\n«Περιπέτειες στο μακρινό βασίλειο» εκδ. Ψυχογιός, μτφ. Έρρικα Πάλλη [3+ ετών]\nΟ Νικόλας και ο Πότερ απολαµβάνουν τις διακοπές τους µαζί µε τη νέα τους φίλη, την Ελίζα. Μια µέρα, εκεί που περιπλανιούνται στην παραλία, ανακαλύπτουν ένα µπουκάλι µε ένα παράξενο µήνυµα, που τους µεταφέρει µακριά από τους δικούς τους, στο Μακρινό Βασίλειο! Συναντήσεις µε απίστευτα πλάσµατα και συναρπαστικές περιπέτειες περιµένουν τους τρεις γενναίους φίλους! Η ρεαλιστική εικονογράφηση και τα ζωντανά χρώματα πραγματικά μαγνητίζουν το βλέμμα μικρών και μεγάλων. Οι απίθανες περιπλανήσεις των τριών πρωταγωνιστών σε μέρη ονειρικά αλλά και σε τόπους επικίνδυνους, πυροδοτούν τη φαντασία των παιδιών και τα μικρά κείμενα σε κάθε σελίδα τα βοηθούν να απολαύσουν τη μαγεία του ταξιδιού ακόμα περισσότερο.\n«Έξυπνες ερωτήσεις για μικρούς Αϊνστάιν» Pavla Hanackova & Tereza Makovska, εκδ. Μεταίχμιο, μτφ. Αλεξάνδρα Λέτσα [4+ετών]\nΓιατί χασμουριόμαστε; Γιατί ο ήλιος είναι κίτρινος; Γιατί ο ουρανός είναι μπλε; Τι είναι ο μετεωρίτης; Γιατί γκριζάρουν οι τρίχες; Πότε χιονίζει; Από πού έρχεται ο άνεμος; Γιατί το φως τραβάει τα έντομα; Γιατί ανατριχιάζουμε όταν κάνει κρύο; Το κύριο χαρακτηριστικό γνώρισμα των παιδιών, κυρίως στις μικρές ηλικίες, είναι οι μυριάδες απορίες που έχουν παρατηρώντας τον κόσμο και τα θαύματα της φύσης. Απορίες που γεννούν δεκάδες ερωτήσεις με καταιγιστικό ρυθμό. Το βιβλίο των Pavla Hanackova & Tereza Makovska κατορθώνει να συμπεριλάβει πολλά και διαφορετικά ερωτήματα από διαφορετικά γνωσιακά πεδία και να προσφέρει απλές, κατανοητές και σύντομες απαντήσεις συνδυασμένες με έξυπνες, διαδραστικές εικόνες που διασκεδάζουν τους λιλιπούτειους φίλους. Ένα απολαυστικό βιβλίο για όλες τις ηλικίες που σίγουρα θα ξαφνιάσει με τις ευφάνταστες ερωτήσεις και τις άκρως ενδιαφέρουσες πληροφορίες που περιλαμβάνει.\n«Το σπιτάκι του Άγιου Βασίλη» εκδ. Διόπτρα [4+ ετών]\nΈνα ταξίδι στη χώρα του αγαπημένου όλων των παιδιών, στη μακρινή χώρα του Άγιου Βασίλη, ξεκινά μέσα από τις σελίδες του γιορτινού αυτού βιβλίου. Το εργαστήρι ανοίγει τις πόρτες του και οι λιλιπούτειοι φίλοι ξεχύνονται με μολύβια, μαρκαδόρους και ξυλομπογιές, για να δημιουργήσουν μοναδικές ζωγραφιές, να παίξουν έξυπνα παιχνίδια, να ασχοληθούν με εκπληκτικές δραστηριότητες, να γνωρίσουν τον μαγικό κόσμο των ξωτικών και να κολλήσουν γιορτινά αυτοκόλλητα. Οι ώρες περνούν παραμυθένια στο σπιτάκι του Άγιου Βασίλη και κάθε παιδί μπορεί να του γράψει τη λίστα με τα δώρα που προσμένει, ώστε να ζωντανέψει η μαγεία των Χριστουγέννων.\n«Ανέβα επίπεδο» Αντώνης Παπαθεοδούλου, εκδ. Παπαδόπουλος [4+ ετών]\nΓεια! Με λένε Σερ-Νικ-Ανίκητο-Υπέρ-Σούπερ-Ιππότη! Αυτό το όνομα μου έδωσε ο μικρός Νίκος. Είμαι ο χαρακτήρας του στις ΣΟΥΠΕΡ-ΙΠΠΟΤΟΜΑΧΙΕΣ, το διάσημο παιχνίδι για κινητά και τάμπλετ. Παίζουμε; Ο εξαιρετικός συγγραφέας Αντώνης Παπαθεοδούλου προσαρμόζεται στις αλλαγές της σύγχρονης εποχής, υιοθετεί τον τρόπο σκέψης και διασκέδασης των παιδιών στις μέρες μας, και αποφασίζει να βυθίσει την έμπνευσή του στα αχαρτογράφητα νερά της τεχνολογίας. Με τη μικρή και ευφάνταστη ιστορία του καταφέρνει να τραβήξει το βλέμμα των παιδιών από τους ηλεκτρονικούς υπολογιστές και να το στρέψει στις σελίδες του βιβλίου του, με σύμμαχο την απίστευτη, ευρηματική και εκπληκτική εικονογράφηση της Ίρις Σαμαρτζή. Το σκηνικό θυμίζει ηλεκτρονικό παιχνίδι, γεμάτο pixels και έντονα χρώματα, και η ιστορία που διαδραματίζεται κατορθώνει να αγγίξει την παιδική ψυχή και να αναδείξει την ισότητα, τον αγώνα με ίσους όρους, την τιμιότητα, την άμιλλα, την αξία της συνεργασίας και πάνω από όλα την αξία της φιλίας. Ένα βιβλίο που διαβάζεται ξανά και ξανά και κάθε φορά τα παιδιά ανεβαίνουν επίπεδα.\n«Ταξίδι στο διάστημα» Katy Flint & Cornelia Li, εκδ. Διόπτρα, μτφ. Λύντη Γαλάτη [4+ ετών]\nΔύο γενναίοι λιλιπούτειοι αστροναύτες ξεκινούν ένα μοναδικό… Ταξίδι στο Διάστημα! Με το μοναδικό διαστημικό σκάφος τους εξερευνούν την απεραντοσύνη του διαστήματος και μαθαίνουν τα πιο κρυφά μυστικά του. Με σύντομα και περιεκτικά κείμενα και εντυπωσιακές εικόνες με έντονα χρώματα, τα παιδιά γνωρίζουν για τον ήλιο, που δεσπόζει στην καρδιά του ηλιακού συστήματος, αλλά και τους πλανήτες. Άγνωστες και ενδιαφέρουσες πληροφορίες ξεπροβάλλουν σε σχέση με τις ιδιαιτερότητες και τα χαρακτηριστικά του κάθε πλανήτη και εμπλουτίζουν τις γνώσεις των μικρών αναγνωστών με ευχάριστο τρόπο. Η τεράστια αφίσα που φέγγει στο σκοτάδι αποτυπώνει την απαράμιλλη ομορφιά του διαπλανητικού διαστήματος και σαγηνεύει.\n«Το κατσικάκι με τη γραβάτα» Ιωάννα Μπαμπέτα, εκδ. Μεταίχμιο [4+ ετων]\nΟ Ηλίας είναι το κατσικάκι το πιο μικρό. Άλλα έξι αδέρφια έχει που από τη μαμά συνέχεια βοήθεια ζητούν. Της λένε τα νέα τους, φωνάζουν και γελούν. Και ο Ηλίας προσπαθεί κι εκείνος την προσοχή της να τραβήξει, όμως φαίνεται πως η φωνή του δεν είναι αρκετά δυνατή. Και η μεγάλη μέρα φτάνει, μα πάλι κανείς δεν φαίνεται να τον προσέχει. Ακόμα και όταν τη γραβάτα του φοράει στον λαιμό και ετοιμάζεται να ερμηνεύσει έναν ρόλο πρωταγωνιστικό. Τα φώτα ανάβουν, η αυλαία σηκώνεται και τότε… η σκηνή πλημμυρίζει αγάπη και ζεστές αγκαλιές. Άλλη μια ιστορία της Ιωάννας Μπαμπέτα προστίθεται στην προσεγμένη και αγαπημένη σειρά «Μικρές καληνύχτες» και δίνει πνοή στο παράπονο του μικρού Ηλία και κάθε παιδιού που συμβιώνει με αδερφάκια. Η έξυπνη πλοκή, που φαίνεται να ξεπηδά από την ανάγκη των παιδιών να νιώθουν ξεχωριστοί μέσα στους κόλπους της οικογένειας, η αμεσότητα του λόγου και η υπέροχη εικονογράφηση της Χρύσας Σπυρίδωνος, κατορθώνουν να προκαλέσουν όμορφα συναισθήματα και να συναρπάσουν τους μικρούς φίλους. «Το κατσικάκι με τη γραβάτα» είναι και μια γλυκιά υπενθύμιση σε όλους τους γονείς, πως κάποιες στιγμές όλα πρέπει να παγώνουν για να αφουγκράζονται τις αδύναμες φωνούλες των παιδιών για αγκαλιές και χάδια.\n«Τα τρία μικρά χαμαιλεοντάκια» Ευγένιος Τριβιζάς, εκδ. Ελληνικά Γράμματα [4+ ετών]\n«Τι τρέχει με τον Α»ι-Βασίλη;» Μαρίνα Γιώτη, εκδ. Διόπτρα [4+ετών]\nΑυτή τη φορά, ο δαιμόνιος ρεπόρτερ Φάνης ο Μπούφος είναι αποφασισμένος να λύσει το μέγα μυστήριο «Υπάρχει ο Αϊ-Βασίλης» μέσα σε μία μόλις νύχτα. Κανείς και τίποτα δεν μπορεί να τον σταματήσει να βρει την άκρη του νήματος και να δώσει απαντήσεις στους πιστούς του φίλους και αναγνώστες. Ακολουθεί το ένστικτό του, ίχνη στο χιόνι, πατημασιές ταράνδου, το Αστέρι του Βορρά, το φωτεινό μονοπάτι του ουρανού και τελικά, φτάνει στον προορισμό του. Κι εκεί τον περιμένει μια μεγάλη έκπληξη, μια μεγάλη αλήθεια. Ένα βιβλίο ξέχειλο από τη μαγεία των Χριστουγέννων, την ανυπομονησία των παιδιών για τα δώρα της Πρωτοχρονιάς, την προσμονή για αγκαλιές και γιορτινές μελωδίες, για μελομακάρονα και κουραμπιέδες, για τρίγωνα κάλαντα και όμορφες στιγμές με αγαπημένα πρόσωπα. Η εικονογράφηση της Μαρίνας Γιώτη αποδίδει όμορφα τα συναισθήματα των ηρώων και τις εναλλαγές της διάθεσής τους, δίνει ζωντάνια στο τρυφερό κείμενο και δημιουργεί ένα ονειρεμένο σκηνικό για να αποτυπωθούν λόγια που φωλιάζουν στην καρδιά και προκαλούν συγκίνηση. Οι εικόνες παρασύρουν τους μικρούς αναγνώστες σε ένα μοναδικό, περιπετειώδες ταξίδι σε μέρη που η καρδιά έχει τον πρώτο και τον τελευταίο λόγο. Η αγάπη και η βαθιά πίστη.\n«Savoir Vivre, για παιδιά! Καλοί τρόποι στο τραπέζι» Ελένη Σταματούδη, εκδ. Ι Σιδέρης [4+ ετών]\nΣτις σελίδες αυτού του βιβλίου τα παιδιά θα βρουν τον Άρι Άριστο, τον κούνελο. Θα τον δουν να απελπίζεται με τη λάθος συμπεριφορά, να γελάει με τα λάθη των παιδιών, αλλά και να τα επιβραβεύει όταν συμπεριφέρονται σωστά. Είναι σίγουρο ότι θα διασκεδάσουν και θα μάθουν συντροφιά με την καλύτερη παρέα. Το βιβλίο αυτό απευθύνεται σε παιδιά ηλικίας 4 έως 9 ετών. Η ηλικία αυτή είναι πολύ σημαντική, καθώς λαμβάνουν τα πρώτα ερεθίσματα και αρχίζουν να αντιλαμβάνονται τη ζωή μέσα από τα μάτια των μεγάλων. Είναι η περίοδος κατά την οποία χτίζεται ενεργά η συμπεριφορά του παιδιού διότι το παιδί καλείται να εμπεδώσει βασικές αρχές, αξίες και κανόνες, δηλαδή όχι απλώς να τα ακολουθήσει, αλλά και να τα κατανοήσει. Απλές φράσεις, κινήσεις και συμπεριφορές, δοσμένες με τον πιο απλό τρόπο, με υπέροχες εικόνες διά χειρός Μάρως Αλεξάνδρου, αλλά και με χιούμορ, μπορούν να κάνουν τη διαφορά στους μικρούς φίλους, αλλά και στη ζωή εκείνων που θα συναντήσουν στην πορεία. Η καλή συμπεριφορά αποτελεί την καλύτερη επένδυση στη ζωή ενός παιδιού.\n«Μικρά κορίτσια με μεγάλες ιδέες: Μαρί Κιουρί» Sánchez Vegara Isabel Mª, εκδ. Παπαδόπουλος, μτφ. Κλεοπάτρα Ελαιοτριβιάρη [4+ ετών]\nΜια νέα σειρά ιστοριών, που γνωρίζει παγκόσμια επιτυχία και έχει κερδίσει τις καρδιές μικρών και μεγάλων, κυκλοφορεί από τις εκδόσεις Παπαδόπουλος και γοητεύει τους αναγνώστες. Μέσα από τις σελίδες κάθε βιβλίου προβάλλουν σπουδαία «μικρά κορίτσια με μεγάλες ιδέες», που άφησαν το στίγμα τους στην επιστήμη, στις τέχνες, στη λογοτεχνία, στην εξερεύνηση, στη μόδα. Σημαντικές γυναίκες της σύγχρονης ιστορίας που διδάσκουν με τη ζωή και το έργο τους και αποτελούν διαχρονική πηγή έμπνευσης. Γυναίκες όπως η Μαρί Κιουρί, που μετέτρεψε ένα μικρό όνειρο σε μια μεγάλη ιστορία. Η εικονογράφηση της Frau Isa προσφέρει καθαρές εικόνες με λεπτομερή σκιαγράφηση χαρακτηριστικών και εκφράσεων, αποδίδοντας μοναδικά τα συναισθήματα και δίνοντας την εντύπωση πως οι πρωταγωνιστές θα αρχίσουν να μιλούν. Ζωηρά και μουντά χρώματα δημιουργούν έντονες αντιθέσεις και σε συνδυασμό με το λιτό και περιεκτικό κείμενο, σε εξαίρετη μετάφραση της Κλεοπάτρας Ελαιοτριβιάρη, συστήνουν με απλότητα τις σπουδαίες ανακαλύψεις αυτής της σημαντικής προσωπικότητας της επιστήμης, αλλά και τα γεγονότα σταθμούς της ζωής της. Από τη σειρά κυκλοφορούν και τα βιβλία «Αγκάθα Κρίστι» και «Κοκό Σανέλ».\n«Το σύν-ναι-φο που κατάπινε τα ναι» Σοφία Δάρτζαλη εκδ. Διόπτρα [4+ ετών]\nΚι εσένα σίγουρα σου έχει συμβεί… Να ξυπνάς μια μέρα και να σου φταίνε όλα. Σε όλα να λες όχι. Αυτό έπαθε και η Χλόη, που έλεγε συνέχεια όχι, χωρίς να ξέρει το γιατί. Μέχρι που είδε το σύν-ναι-φο. Αχ, αυτά τα σύν-ναι-φα που έρχονται και τρυπώνουν στα παιδικά δωμάτια και προκαλούν σαματά και φασαρία σε ολόκληρη την οικογένεια. Και ενώ κάθε χαρούμενη και χαμογελαστή φατσούλα είναι πρόθυμη να απαντήσει θετικά σε κάθε παραίνεση και προτροπή των μεγάλων, έρχεται ένα σκανταλιάρικο σύν-ναι-φο και όλα τα ανατρέπει. Μα η Σοφία Δάρτζαλη έχει μια σπουδαία λύση! Κρυμμένη στην ευφάνταστη ιστορία της με τα μυριάδες χρώματα και την ευφυή πλοκή. Με σύμμαχο τη χαριτωμένη Χλόη, καταφέρνει να αποδείξει πως κάθε πρόβλημα μπορεί να αντιμετωπιστεί, πώς κάθε συναίσθημα έχει την ομορφιά του, αρκεί να μαθαίνουμε να το διαχειριζόμαστε σωστά, και πως οι γονείς κρύβουν πάντα εκπλήξεις στη φαρέτρα τους.\n«Power Kid» Κυριάκος Αθανασιάδης, εκδ. Στερέωμα [5+ ετών]\nΠρωταγωνιστής στο «Power Kid» είναι το Παιδί. Είναι ένα δεκάχρονο αγόρι που έχει χιούμορ, περνάει καλά με τα κόμικς του και τον υπολογιστή του, έχει μία υπέροχη σχέση με τη μητέρα του, αλλά… αλλά είναι άρρωστο. Τόσο πολύ, που δεν του επιτρέπεται να βγει καν από το σπίτι του. Αντίθετα, πρέπει να φροντίζει την υγεία του, να τρέφεται σωστά, να είναι όσο πιο γερός γίνεται και να προετοιμάζεται διαρκώς, μαθαίνοντας ξόρκια και κάνοντας ειδικές ασκήσεις, για την εισβολή των Εξωγήινων Κακών. Γιατί το άρρωστο και απομονωμένο αυτό παιδί, που κινδυνεύει και από το παραμικρό κρυολόγημα, είναι στην πραγματικότητα ένας υπερήρωας με τεράστιες δυνάμεις, που την κατάλληλη στιγμή θα εμφανιστούν για να αντιμετωπίσει δυναμικά τους εχθρούς του πλανήτη. Μάλιστα, ίσως και κάποιος ακόμη να ξέρει αυτό το μυστικό. Γιατί μια μέρα το Παιδί θα λάβει ένα πολύ περίεργο βιβλίο στο μέιλ του: ένα βιβλίο στο οποίο πρωταγωνιστεί ο ίδιος – σαν Power Kid! Γιατί να το διαβάσουν τα παιδιά; Γιατί είναι ένα συγκινητικό βιβλίο που μιλά για την αγάπη και την αφοσίωση; Ναι, φυσικά. Αλλά όχι μόνο γι’ αυτό. Και γιατί είναι και μια περιπέτεια Επιστημονικής Φαντασίας με δράση, συγκρούσεις, τέρατα – και ένα πραγματικά απρόσμενο τέλος.\n«Ο Μικρός Πρίγκιπας» Κάρλο Σκαταλίνι, εκδ. Gema, μτφ. Βαγγέλης Κατσιφός [5+ ετών]\n«Η ουσία δεν φαίνεται με τα μάτια». Ποιος δεν γνωρίζει τις διάσημες λέξεις της αλεπούς στον «Μικρό Πρίγκιπα», το αριστούργημα του Αντουάν ντε Σαιντ-Εξυπερύ, αγαπητό ανάγνωσμα επίσης για τους ενήλικες; Η διήγηση της συνάντησης ανάμεσα σε έναν πιλότο και στον Μικρό Πρίγκιπα δίνει ζωή σε ένα πολύ όμορφο και ποιητικό λογοτεχνικό έργο. Σε αυτό το βιβλίο, ο Κάρλο Σκαταλίνι μάς διηγείται ξανά την ιστορία του «Μικρού Πρίγκιπα» σε απλοποιημένη μορφή για όλα τα παιδιά και την εμπλουτίζει με διασκεδαστικά παιχνίδια και δραστηριότητες. Ένα κλασικό λογοτεχνικό έργο για παιδιά, που είναι μαζί βιβλίο και παιχνίδι.\n«Ο μικρός Κοπέρνικος και το πάρκο των δεινοσαύρων» Άγγελος Αγγέλου & Έμη Σίνη, εκδ. Παπαδόπουλος [5+ ετών]\nΟ μικρός Κοπέρνικος και οι φίλοι του μπροστά σε άλλη μία πρόκληση που δεν μπορεί να τους αφήσει αδιάφορους: Γιγαντόσαυροι και Πτερανόδοντες τους κλείνουν το μάτι και τους καλούν σε μια μοναδική εξερεύνηση. Περίεργα απολιθώματα κάνουν την εμφάνισή τους και η αγαπημένη παρέα γίνονται ξαφνικά παλαιοντολόγοι, παίρνουν ανα χείρας το βαλιτσάκι τους και με τα εργαλεία τους αρχίζουν να μαθαίνουν τα μυστικά του παρελθόντος. Μα γίνεται μόνο με μία απλή… οδοντόβουρτσα να αγγίξεις το χθες; Για ακόμη μια φορά, ο Άγγελος Αγγέλου και η Έμη Σίνη δημιουργούν μια ευχάριστη ιστορία για τους μικρούς φίλους με πρωταγωνιστές τις παιχνιδιάρικες και χαμογελαστές φυσιογνωμίες του Κοπέρνικου και των αγαπημένων του φίλων. Οι καθαρές γραμμές χαρακτηρίζουν την υπέροχη εικονογράφηση της Λίλας Καλογερή και προσθέτουν ζωντάνια και ένταση στο κείμενο και τους έξυπνους διαλόγους. Γνώσεις και διασκέδαση σε απόλυτη αρμονία.\n«Το Ρολόι του Αϊ-Βασίλη» Βασιλική Μαύρου, εκδ. Σαΐτης [5+ ετών]\nΠαραμονές Πρωτοχρονιάς! Στο χωριό του Άγιου Βασίλη οι προετοιμασίες συνεχίζονται με πυρετώδη ρυθμό. Αλλά κάτι φοβερό θα συμβεί: ο Ταγκ, το ξωτικό που είναι υπεύθυνο για το Μαγικό Ρολόι και πιστεύει ότι η δουλειά του είναι σημαντικότερη όλων, θυμώνει, επειδή ο Άγιος Βασίλης και τα υπόλοιπα ξωτικά δεν έχουν την ίδια γνώμη… Κι αποφασίζει να πάει στους καλικάντζαρους και να τους αποκαλύψει το μυστικό, για το πώς ο Άγιος Βασίλης προλαβαίνει σε μία και μόνο νύχτα να μοιράσει δώρα σε όλα τα παιδιά κόσμου! Θα καταφέρουν, άραγε, οι καλικάντζαροι να καταστρέψουν την ωραιότερη γιορτή του χρόνου; Μια χριστουγεννιάτικη περιπέτεια, με μια όμορφη εικονογράφηση από τη Ρένια Μεταλληνού, για τις σημαντικές αξίες της ζωής: τη συνεργασία, την ενσυναίσθηση, τη δύναμη της αγάπης, της συγχώρεσης και της πίστης.\n«Η Σαραμπέλα και το καπέλο της σκέψης» Judy Schachner, εκδ. Διόπτρα, μτφ. Βίκυ Κατσαρού [5+ ετών]\nΗ Σαραμπέλα είναι ονειροπόλα. Πάντα ονειρεύεται, οι σκέψεις της τρέχουν με ιλιγγιώδη ταχύτητα μέσα στο μυαλό της και με τη φαντασία της φτιάχνει καινούριες λέξεις και εικόνες. Και όλα αυτά γίνονται ένα κουβάρι μέσα στο κεφάλι της και δεν της επιτρέπουν να συγκεντρωθεί στο μάθημα και στις ασκήσεις της. Μέχρι τη στιγμή, που μια πρωτότυπη εργασία θα της δώσει την ευκαιρία που έψαχνε: να δείξει στους άλλους ποια στ’ αλήθεια είναι. Συχνά η δημιουργική σκέψη των παιδιών ασφυκτιά στα στενά πλαίσια των μαθημάτων στο σχολείο αλλά και από τον φρενήρη ρυθμό που αναγκάζονται να υιοθετήσουν για να καταφέρουν τις καθημερινές εξωσχολικές δραστηριότητες. Μα οι σκέψεις δεν σταματούν… τριβελίζουν το μυαλό τους και δεν τα αφήνουν σε ησυχία. Η Σαραμπέλα αποδεικνύει πως όσα κατακλύζουν το μυαλό τους είναι ένας μικρός θησαυρός που αξίζει να του δώσουν ζωή και να τον μοιραστούν. Με όποιον ευφάνταστο τρόπο νομίζουν πως είναι ιδανικός. Αρκεί να μην πάψουν να ονειρεύονται με τα μάτια της καρδιάς.\n«Το μυστικό βιβλίο του μπλε κύκλου» Αντώνης Παπαθεοδούλου, εκδ. Παπαδόπουλος [6+ ετών]\nΠροσοχή: Το βιβλίο αυτό είναι μυστικό και αυτό ακριβώς είναι… το πρόβλημά του! Τι τέλεια που θα ήταν να γνώριζαν όλοι όσα κρύβει στις σελίδες του. Αρκεί τα παιδιά να το ανοίξουν και να ταξιδέψουν ως το Αρχηγείο του ΜΠΛΕ ΚΥΚΛΟΥ. Και όσα θα μάθουν, θα χρειαστεί να τα αποκαλύψουν και σε όλους σας τους φίλους. Μόνο έτσι θα μεγαλώσει ο κύκλος των ανθρώπων που γνωρίζουν, μελετούν και προστατεύουν το πιο πολύτιμο αγαθό στη Γη: ΤΟ ΝΕΡΟ. Ο Αντώνης Παπαθεοδούλου εκπλήσσει το αναγνωστικό του κοινό για άλλη μια φορά. Με την εποπτεία καθηγητών από το Πανεπιστήμιο Κύπρου και τη μοναδική εικονογράφηση της Ίρις Σαμαρτζή μυεί τα παιδιά στον υπέροχο κόσμο του νερού, με απαράμιλλη αμεσότητα και απλότητα. Κάθε σελίδα ζωντανεύει και έναν άλλο κόσμο πλούσιο σε πληροφορίες και έννοιες δοσμένες με τρόπο κατανοητό και εύκολα προσβάσιμο από τους μικρούς αναγνώστες. Οι χαρακτήρες επιτυγχάνουν με τη βοήθεια των σχεδιαγραμμάτων, των πινάκων, των καθαρών και πολύχρωμων σκίτσων, να μεταδώσουν τη γνώση αλλά κυρίως να καλλιεργήσουν την περιβαλλοντική συνείδηση των παιδιών, να τα βοηθήσουν να συναισθανθούν την αναγκαιότητα και τη σπουδαιότητα του νερού και να συνειδητοποιήσουν τους κινδύνους που ελλοχεύουν από την αλόγιστη χρήση του και τη μόλυνσή του. Ένα εξαιρετικό βιβλίο, ένα εκπαιδευτικό βοήθημα, μια μοναδική έκδοση που αποδεικνύει πως η αγάπη για την επιστήμη, το ταλέντο και η συνεργασία μπορούν να δημιουργήσουν μοναδικά έργα.\n«Χρονολόγιο - Ένα ταξίδι στην Ιστορία», Peter Goes, Sylvia Vanden Heede, εκδ. Πατάκη, μτφ. Μαργαρίτας Μπονάτσου [6+ ετών]\nΟ εικονογράφος Peter Goes –σε συνεργασία με τη Sylvia Vanden Heede– επιχείρησε ένα παράτολμο εγχείρημα: να απεικονίσει σε ένα βιβλίο 80 σελίδων την παγκόσμια ιστορία, από τη Μεγάλη Έκρηξη μέχρι το 2010. Το αποτέλεσμα όχι απλώς τον δικαίωσε αλλά αποτελεί ένα απαράμιλλης ομορφιάς κομψοτέχνημα που ταξιδεύει μικρούς και μεγάλους στον χρόνο, μέσα από χιλιάδες μικρές εικόνες και εύστοχα, μικρά και περιεκτικά κείμενα. Ένα κομψοτέχνημα που αξίζει να βρει τη θέση του στη βιβλιοθήκη κάθε σπιτιού. Από τους δεινόσαυρους μέχρι τους Βίκινγκ, από τους Αιγυπτίους μέχρι τους Ρωμαίους, από τους ιππότες μέχρι τους θαλασσοπόρους, το «Χρονολόγιο» μεταφέρει νοερά τα παιδιά στο παρελθόν και σε εποχές που εξάπτουν τη φαντασία τους. Τους συστήνει τους μεγάλους στρατηλάτες, τους έλληνες φιλοσόφους, τη μυθολογία, τους σπουδαίους καλλιτέχνες, τους Παγκόσμιους πολέμους, τις αρχαίες κινεζικές δυναστείες. Το εντυπωσιακό εξώφυλλο, η προσεγμένη έκδοση, οι μεγάλες σελίδες που ενώνονται μεταξύ τους με μια τεράστια μαύρη κορδέλα που διασχίζει τον χώρο και τον χρόνο και δένει τις στιγμές μεταξύ τους, είναι σίγουρο πως θα συνεπάρουν τους μικρούς αναγνώστες και θα κινητοποιήσουν τη σκέψη τους.\n«Μορτίνα και ο φίλος φάντασμα» Barbara Cantini, μτφ. Γιούλη Δελιοπούλου, εκδ. Ελληνικά Γράμματα [6+ ετών]\nΗ Μορτίνα, το αστείο κορίτσι ζόμπι, επιστρέφει με μια νέα ιστορία, ξεκαρδιστική αλλά και γεμάτη αγωνία, καθώς στη ζωή της εμφανίζεται ένα παιδί φάντασμα. Ποιο είναι όμως αυτό το μυστηριώδες παιδί φάντασμα που προσπαθεί να μπει στην Έπαυλη παραμονές της γιορτής της Παμπάλαιης Πρωτοχρονιάς; Η Μορτίνα θέλει πολύ να μάθει, αλλά εκείνο δεν θυμάται ούτε το όνομά του! Πρέπει να μάθουν, αλλιώς το φάντασμα θα εξαφανιστεί. Με ένα εξώφυλλο-έκπληξη που λάμπει στο σκοτάδι, η Μορτίνα παρασύρει τους φανατικούς της φίλους σε μια ξεκαρδιστική ιστορία με απρόβλεπτες καταστάσεις και ασυνήθιστους χαρακτήρες. Γιατί η Μορτίνα είναι ζόμπι και ζει στην Ξεπεσμένη Έπαυλη μαζί με την αγαπημένη της θεία Εκλιπούσα και τον πιστό της φίλο, τον Μύθο, έναν αλμπίνο σκύλο με τον οποίο είναι πραγματικά αχώριστοι. Η λαχτάρα της για παιχνίδι και παρέα είναι αστείρευτη και η μοναξιά της μεγάλη, καθώς δεν της επιτρέπεται να εμφανιστεί στα άλλα παιδιά. Η σαγηνευτική εικονογράφηση της δημιουργού σε συνδυασμό με τη μυστηριώδη υπόθεση που εξελίσσεται είναι σίγουρο πως θα ενθουσιάσουν τα παιδιά και θα αναζητήσουν όλες τις περιπέτειες της αλλιώτικης αλλά αξιαγάπητης μικρής ηρωίδας.\n«Ο πλανήτης με τα σπίτια τα κρεμαστά», Λαμπαδαρίδου-Πόθου Μαρία, εκδ. Πατάκη [6+ ετών]\nΟ πρώτος, ο αρχηγός, είναι ο Τοτό Άλφα. Ο δεύτερος, που υπακούει στον πρώτο, είναι ο Τοτό Βήτα. Ο τρίτος, που είναι κι ο αφηγητής, είναι ο Τοτό ο Τοσούλης Τοσοδούλης. Φορά ένα καρό βρακί κι ένα µακρύ ως τον αστράγαλο αδιάβροχο, γιατί στο Τοτοδιάστηµα όπου τριγυρίζουν υπάρχει µια φεγγαρόσκονη και πασπαλίζεσαι, ζαλίζεσαι, στροβιλίζεσαι… Τρία ταξίδια µε τον ουρανοκουβά, το µαγικό διαστηµόπλοιό τους που τρίζει, που τριζοβολά. Τρεις απίστευτες περιπέτειες ζωντανεύουν με την ασύγκριτη πένα της συγγραφέως Μαρίας Λαμπαδαρίδου-Πόθου και προσκαλούν τα παιδιά σε ένα ονειρικό ταξίδι στον κόσμο της λογοτεχνίας. Μικρές ιστορίες διανθισμένες από τον πλούτο της ελληνικής γλώσσας και την απαράμιλλη ομορφιά των μεστών περιγραφών που η συγγραφέας ξέρει να αποτυπώνει μοναδικά στο χαρτί. Μικρές ιστορίες πλούσιες σε βαθιά νοήματα και σπουδαίες αξίες. Μικρές ιστορίες που κινητοποιούν τη φαντασία, προβάλλουν την αξία της αγάπης και αγγίζουν τις ψυχές των μικρών βιβλιόφιλων.\n«Δεν θα σε πειράξει κανείς» Βασίλης Κουτσιαρής, Ελληνοεκδοτική [6+ ετών]\n«Κοιτάχτηκα μια τελευταία φορά στον καθρέφτη. Ευτυχώς οι γονείς μου έλειπαν, κι έτσι δεν θα με διέκοπταν. Έπρεπε να το κάνω σωστά! Χωρίς να χάσω άλλο χρόνο, έβαλα τη μηχανή στο κεφάλι μου και τρίχες άρχισαν να πέφτουν. Συνέχισα το έργο μου, και στο τέλος δεν υπήρχε ούτε μια τρίχα στο κεφάλι μου. Η αλήθεια είναι πως στην αρχή τρόμαξα λιγάκι. Να, δεν ξέρω πώς να το πω, αλλά φαινόμουν διαφορετικός...» Αχ, πόσο άτακτο είναι αυτό το τριτάκι. Ένας γάτος φοβερός και τρομερός που όλο σκανταλιές σκαρφίζεται και όλους τους αναστατώνει συνεχώς. Γονείς και δάσκαλοι όλα τα περιμένουν από εκείνον πια και τίποτα δεν τους ξαφνιάζει. Μα αυτή τη φορά, κάνει κάτι παράξενο και ανησυχητικό. Το τρίχωμα του ξυρίζει από το κεφάλι και δεν σταματά εκεί… Η κατάσταση αρχίζει να ξεφεύγει και οι φίλοι του τον κοροϊδεύουν. Τι ακριβώς συμβαίνει; Μια ιστορία που αγγίζει την ψυχή προκαλώντας ρίγη συγκίνησης, καθώς αποκαλύπτεται το μυστικό που κρύβει στην καρδούλα του το υπέροχο αυτό γατί. Ένα φαινομενικά απλό παραμύθι που, καθώς ξετυλίγει το νήμα του, αγγίζει με σεβασμό ένα ευαίσθητο θέμα και κατορθώνει με την εικονογράφηση της Κατερίνα Βερούτσου να μεταδώσει σπουδαία μηνύματα σε μικρούς αλλά και μεγάλους. Για τη διαφορετικότητα, για το μεγαλείο της άδολης αγάπης μα πάνω από όλα για το πόσο μακριά μπορούμε να φτάσουμε για τους ανθρώπους που έχουν ξεχωριστή θέση στην καρδιά μας.\n«Ο Πατέρας Χριστούγεννα κι εγώ» Χέιγκ Ματ, εκδ. Πατάκη, μτφ. Πιπίνη Αργυρώ [6+ ετών]\nΤο κορίτσι που έσωσε τα Χριστούγεννα, η Αμέλια Γουίσαρτ, περνάει δύσκολα στη Χώρα των Ξωτικών, αν και είναι χαρούμενη με τον γάμο των θετών γονιών της, του Πατέρα Χριστούγεννα και της Μέρυς, της Μητέρας Χριστούγεννα. Η καθημερινότητα δεν είναι πάντα εύκολη και τα μαθήματα που παρακολουθεί στο Σχολείο των Ξωτικών επιδεινώνουν την κατάστασή της: Μαθηματικά, Γραφή, Τραγούδι, Γέλιο Ακόμα κι όταν οι Καιροί είναι Δύσκολοι, Αστεϊσμοί, Χριστουγεννιάτικες σπουδές, Ζωηροί και Γρήγοροι Χοροί, Ονειρομαγεία στην Πράξη, Μπισκότα Τζίντζερ, Ευτυχία Γενικά και Γεωγραφία, τριβελίζουν το μυαλό της και τίποτα δεν καταφέρνει καλά. Όλα αυτά όμως μπαίνουν σε δεύτερη μοίρα, όταν το ζηλιάρικο Κουνελάκι του Πάσχα και ο στρατός του από κουνέλια εξαπολύουν μια επίθεση για να σταματήσουν τα Χριστούγεννα. Η Αμέλια πρέπει να αναλάβει δράση προτού να είναι αργά… Ο γιος του συγγραφέα Ματ Χέιγκ τον ρώτησε μια μέρα πώς ήταν ο Πατέρας Χριστούγεννα ως παιδί και τότε εκείνος συνέλαβε την ιδέα για τη δημιουργία μια μαγικής σειράς βιβλίων με απόλυτο πρωταγωνιστή τα Χριστούγεννα. Και σε αυτό το μυθιστόρημα, τα παιδιά ταξιδεύουν στον μαγικό και περίπλοκο κόσμο των ξωτικών και παίρνουν μέρος σε μια περιπέτεια με πολλές ανατροπές. Μια περιπέτεια για τη φίμωση της αλήθειας και της ελευθερίας του λόγου, μια ιστορία για την καλοσύνη και για την πίστη στον εαυτό μας και στις ικανότητές μας. Με μικρά και ευανάγνωστα κεφάλαια, έξυπνες εικόνες, ιδιαίτερα σκίτσα και ζωντανούς διαλόγους, η Αμέλια δίνει μαθήματα γενναιότητας και ζωντανεύει την ελπίδα.\n«Γιατί κλαις;» Συγγραφέας: Βασίλης Αλεξάκης, εκδ. Μεταίχμιο [6+ ετών]\n«Γιατί κλαις; Τι σ’ έπιασε; Δεν σε πήγα βόλτα, όπως µου ζήτησες; Δεν σου πήρα τη σοκολάτα που ήθελες; Κι αντί να είσαι ευχαριστημένος, εσύ κλαις! Θα µε τρελάνει αυτό το παιδί». Η εξαιρετική πένα του σπουδαίου συγγραφέα Βασίλη Αλεξάκη αποδεικνύει τη δύναμη των λέξεων και την έκρηξη συναισθημάτων που μπορεί να πυροδοτήσουν λίγες φράσεις. Με την αγαστή συνεργασία του εξαιρετικού εικονογράφου Νικόλα Ανδρικόπουλου, δημιουργούν ένα βιβλίο «για ώριµα παιδιά και ανώριµους γονείς». Ένα βιβλίο με λιτό λόγο και μεγάλες εικόνες, που φανερώνει σκληρές αλήθειες και αποτελεί γροθιά στο στομάχι για χιλιάδες γονείς. Ένα βιβλίο από εκείνα που τρυπώνουν στην ψυχή και τριβελίζουν το μυαλό. Ξανά και ξανά. Γιατί τα παιδιά έχουν πάντα κάποιον λόγο που κλαίνε, καιρός είναι να τα ακούσουμε και να τα νιώσουμε.\n«Φιστίκιος ο Αιγινήτης 3, Η Φιστικιάδα» Μάνος Γαβράς, εκδ. Ψυχογιός [7+ετών]\nΑκόμα προσπαθεί ο χαρισματικός «Φιστίκιος ο Αιγινήτης» να αποσπάσει ένα τρυφερό φιλί από τον ευσεβή του πόθο, τη θεά Αφροδίτη. Τόσο μελάνι έχει χυθεί για να τα καταφέρει και ακόμα καμία ανταπόκριση. Τι άλλο πια να κάνει για να τον προσέξει; Ίσως μια λύση είναι να πάρει τη βάρκα του μπαμπά του και μέχρι την Τροία να πεταχτεί και στο άψε σβήσε την Τροία να κατακτήσει και διάσημος να γίνει. Ξεκινάει, λοιπόν, παρέα με τους αγαπημένους του συντρόφους το ταξίδι και μια νέα περιπέτεια αρχίζει! Ο Μάνος Γαβράς έχει δημιουργήσει έναν αξιαγάπητο ήρωα που, με τον χειμαρρώδη και αφοπλιστικό του λόγο καταφέρνει να συνδυάσει τη διασκέδαση με τη μάθηση. Κάθε ιστορία του είναι μοναδική και οι ευφάνταστοι διάλογοι προκαλούν το γέλιο αβίαστα, ενώ κινητοποιούν τη φαντασία των παιδιών. Η μοντέρνα, χιουμοριστική εκδοχή των ομηρικών επών με πρωταγωνιστή τον αεικίνητο Φιστίκιο είναι μια εκπληκτική αφορμή για να γνωρίσουν οι μικροί αναγνώστες την ομορφιά της Ιλιάδας και της Οδύσσειας, να μάθουν ενδιαφέρουσες πληροφορίες διά στόματος της κυρίας Χρυσόστομης και να ενθουσιαστούν με τις έξυπνες αναφορές στο facebook, στο i-pad, στο «Ελλάδα έχεις ταλέντο» και στα likes, αλλά και με τα έξυπνα σκίτσα.\n«Προορισμός: Πλανήτης Γη» Jo Nelson, εκδ. Ίκαρος, μτφ. Ηλίας Μαγκλίνης [7+ ετών]\nΜια μοναδική περιπέτεια ξεκινά εξερευνώντας τον πλανήτη Γη. Ωκεανοί και ήπειροι, άστρα και καιρικά φαινόμενα αποκαλύπτουν τα μυστικά τους μέσα από τις εικόνες του Tom Clohosy Cole, με τα εντυπωσιακά χρώματα σε επιβλητικό φόντο, τα μικρά και κατανοητά κείμενα και τα έξυπνα σχεδιαγράμματα. Δεκάδες χρήσιμες πληροφορίες πλημμυρίζουν τις σελίδες και ανοίγουν νέα παράθυρα γνώσης στα παιδιά. Το βιβλίο του Jo Nelson αποκωδικοποιεί τα μυστικά της ατμόσφαιρας, της μετεωρολογίας, των κλιματικών αλλαγών, των οικοσυστημάτων, της υποβρύχιας ζωής, των σεισμών, των ηφαιστείων, των βουνών και των λιθοσφαιρικών πλακών, των ποταμών και των πεδιάδων, των δασών και των ακτογραμμών, ενώ φανερώνει τις απειλές που δέχεται ο πανέμορφος πλανήτης μας αλλά και τι μπορούμε να κάνουμε για να τον σώσουμε. Μια σύγχρονη εγκυκλοπαίδεια με δώρο μια φανταστική αφίσα διπλής όψης που σίγουρα θα ενθουσιάσει τους μικρούς εξερευνητές.\n«Το ημερολόγιο ενός σπασίκλα 13: Αδέσποτες χιονόμπαλες» Τζεφ Κίνι, εκδ. Ψυχογιός [7+ ετών]\nΗ σειρά «Το ημερολόγιο ενός σπασίκλα» δεν χρειάζεται ιδιαίτερες συστάσεις. Αποτελεί αδιαμφισβήτητα μία από τις πρώτες αναγνωστικές επιλογές των παιδιών καθώς συνδυάζει μικρά κείμενα, μοντέρνα εικονογράφηση, περίτεχνη γραμματοσειρά, πολλά σχέδια και σκίτσα που ξεκουράζουν το μάτι και βοηθούν στην κατανόηση. Ο συγγραφέας Τζεφ Κίνι έχει υιοθετήσει το χιούμορ της εποχής και αποτυπώνει σε κάθε βιβλίο καταστάσεις που είναι οικείες στα παιδιά δημιουργώντας μαζί τους έναν δυνατό δεσμό. Το δέκατο τρίτο ημερολόγιο εμπνέεται από την εποχή: όταν το σχολείο του Γκρεγκ Χέφλι κλείνει λόγω χιονόπτωσης, η γειτονιά του μεταμορφώνεται σε πεδίο μάχης. Αντίπαλες ομάδες παιδιών διεκδικούν εδάφη, χτίζουν τεράστια οχυρά από χιόνι και στήνουν επικές μάχες με χιονόμπαλες. Και στο στόχαστρο βρίσκονται ο Γκρεγκ και ο παλιός καλός του φίλος, ο Ράουλι Τζέφερσον. Είναι ένας αγώνας επιβίωσης, καθώς ο Γκρεγκ και ο Ράουλι περιφέρονται ανάμεσα σε συμμαχίες, προδοσίες και εμπόλεμες συμμορίες σε μια γειτονιά που τα έχει παίξει. Μόλις λιώσει το χιόνι, ο Γκρεγκ και ο Ράουλι θα ξεπροβάλουν από αυτό σαν ήρωες ή δεν θα καταφέρουν να βγουν ζωντανοί;\n«Σάρα πεισματάρα - Επιχείρηση «σκοτσέζικο» σκυλάκι» Sarah Rossi, εκδ. Διόπτρα, μτφ. Δήμητρα Δότση [7+ ετών]\nΗ Σάρα Πεισματάρα τα θέλει όλα. Ένα κάστρο, τον ουρανό με τ’ άστρα, ένα τσιντσιλά. Εδώ και λίγο καιρό, όμως, η Σάρα θέλει απεγνωσμένα έναν σκύλο. Όχι έναν οποιονδήποτε σκύλο. Φυσικά και όχι. Θέλει ένα Σκοτσέζικο Τεριέ, μαύρο, με ζωηρό βλέμμα και απαλό τρίχωμα. Η μαμά της δεν θέλει ούτε καν να ακούει τη λέξη σκύλος, η Σάρα όμως είναι πεισματάρα και δεν δέχεται το όχι για απάντηση. Θα ψάξει να βρει τρόπο για να κάνει την επιθυμία της πραγματικότητα. Με κάθε τρόπο. Ακόμα κι αν αυτό σημαίνει πως πρέπει να πάει στο παλάτι της Βασίλισσας της Αγγλίας… Η χειμαρρώδης, αξιαγάπητη, μοναδική, ανεξάντλητη, ατρόμητη Σάρα κατακτά και πάλι τους μικρούς φίλους με το πείσμα της. Απρόβλεπτη, εκκεντρική και ατρόμητη, προσπαθεί με πάθος να ικανοποιήσει τα «θέλω» της. Σαν σίφουνας παρασύρει τα παιδιά σε μια ξέφρενη κούρσα με σκοπό την απόκτηση του ιδανικού Τεριέ και δείχνει τον δρόμο της αυτοπεποίθησης και της επιμονής για όσα αγαπάμε με πάθος. Γιατί όταν ξέρουμε τι θέλουμε, μπορούμε να ζήσουμε τις μεγαλύτερες περιπέτειες και να μάθουμε μέσα από αυτές τι πραγματικά έχει αξία στη ζωή.\n«Ο άτλαντας των μύθων» Τσιάγκο Τζε Μοραίς, εκδ. Ψυχογιός, μτφ. Έρρικα Πάλλη [7+ ετών]\n«Κάποιοι λένε ότι, πριν δημιουργηθεί ο κόσμος, υπήρχαν μόνο βαθιά νερά ή ένα αυγό ή τα οστά ενός νεκρού γίγαντα». Δώδεκα μαγικοί κόσμοι της μυθολογίας ζωντανεύουν με οδηγό αυτό τον μοναδικό άτλαντα! Οι χάρτες στον Άτλαντα των Μύθων είναι ξεχωριστοί: δείχνουν πώς δώδεκα απίθανοι πολιτισμοί είδαν και σε ορισμένες περιπτώσεις εξακολουθούν να βλέπουν τον κόσμο. Για κάποιους είναι ένα γιγάντιο δέντρο ή ένα αναποδογυρισμένο βουνό, ενώ κάποιοι άλλοι πιστεύουν ότι ζούμε στην πλάτη μιας πελώριας χελώνας. Όλοι τους, όμως, είναι συναρπαστικοί. Καθώς τα παιδιά θα ταξιδεύουν στον κόσμο, θα συναντήσουν πληθώρα θεών, τεράτων, ηρώων και φανταστικών θηρίων, αλλά ακόμα και λυκάνθρωπους και πνεύματα… Μια προσεγμένη έκδοση, με εκπληκτική εικονογράφηση, που αφήνει άφωνους τους φιλομαθείς μικρούς αναγνώστες και τους προσκαλεί σε ένα ταξίδι στον χρόνο, με συμμάχους χάρτες, ιστορίες με αφηγήσεις μύθων και θρύλων, συναρπαστικές πληροφορίες για πλάσματα και αντικείμενα και πολλά φανταστικά ονόματα που, αν προσπαθήσουν να τα πουν γρήγορα, σίγουρα θα στραμπουλήξουν τη γλώσσα τους.\n«Το μαγικό ζαχαροπλαστείο 5: Μαγικά υλικά» Κάθριν Λιτλγουντ, εκδ. Ψυχογιός, Αικατερίνη Σταυρουλάκη [7+ετών]\nΌλοι οι δρόμοι οδηγούν στην Ιταλία! Εκεί πρέπει να ταξιδέψει η Ρόουζ, παρέα με τον Τάι, τον Σέιτζ, τον Ντέβιν και τον παππού Μπαλτάζαρ, με στόχο να ελευθερώσει τη θεία Λίλι, που είναι φυλακισμένη στο κάστρο του απαίσιου Κόμη Καρούζο. Όμως, η κατάσταση περιπλέκεται, καθώς δεν είναι μόνο η θεία Λίλι που κινδυνεύει αλλά ολόκληρη η πόλη. Το θάρρος, η μαγεία, και οι νοστιμιές της οικογένειας Μπλις αρκούν για να καταφέρουν να σώσουν τους κατοίκους του Σαν Καρούζο; Άλλη μια «γλυκιά» περιπέτεια ξεκινά με συμμάχους τις φοβερές συνταγές και τις απίστευτες ανατροπές, που κάνουν την αδρεναλίνη των παιδιών να εκτοξεύεται στα ύψη και την ανάγκη τους για γλυκό να χτυπάει κόκκινο! Μια ιστορία με χιούμορ, έντονο ρυθμό, έξυπνους και ζωντανούς διαλόγους, ικανή να συναρπάσει και τα αγόρια και τα κορίτσια. Η γραφή της Κάθριν Λιτλγουντ είναι απλή και άμεση, και η εξέλιξη της υπόθεσης μαθαίνει στους αναγνώστες να έχουν εμπιστοσύνη στον εαυτό τους, να επιδεικνύουν υπομονή όταν πρέπει, να μην τα παρατάνε και να πιστεύουν με πάθος στην ομαδική δουλειά. Γιατί οι ξεχωριστές ικανότητες μπορούν να αποδώσουν καλύτερα όταν συνδυάζονται σωστά.\n«20 σπουδαία κορίτσια που άλλαξαν τον κόσμο» Rosalba Troiano, μτφ. Ευγενία Κολυδά, & «20 σπουδαία αγόρια που άλλαξαν τον κόσμο» Rosalba Troiano, Jacopo Olivieri, μτφ. Ευγενία Κολυδά, εκδ. Διόπτρα [ 8+ ετών]\n20 κορίτσια και 20 αγόρια με μεγάλα όνειρα και στόχους, εκπληκτικά ταλέντα και απίστευτη δύναμη, που έγιναν σπουδαίες γυναίκες και σπουδαίοι άντρες! Ποιο ήταν το μυστικό τους; Υπομονή, επιμονή, εμπιστοσύνη στις δυνάμεις και στις ικανότητές τους, συνεχή προσπάθεια και πάνω από όλα, βαθιά πίστη στα όνειρά τους, κόντρα σε ό,τι έλεγαν όλοι γύρω τους. 40 προσωπικότητες παρελαύνουν μέσα από τις σελίδες αυτών των δύο υπέροχων, κομψών τόμων και προσφέρουν ηχηρά μηνύματα στα παιδιά. Άλλοτε με ρεαλιστικά σκίτσα για τα αγόρια και άλλοτε με μια ρομαντική πινελιά στις εικόνες για τα κορίτσια, προβάλλουν σημαντικοί άνθρωποι από τον χώρο των τεχνών, του αθλητισμού, των επιστημών, της μόδας, της μουσικής, της εξερεύνησης, των γραμμάτων, του ακτιβισμού. Σημαντικές φυσιογνωμίες απευθύνονται στα παιδιά σε πρώτο ενικό και τους εκμυστηρεύονται τις ενδόμυχες σκέψεις τους καθώς προσπαθούσαν με πάθος να κατακτήσουν τους στόχους τους. Περιγράφουν με απλότητα τις δυσκολίες που συνάντησαν, τις κορυφαίες στιγμές που τους σημάδεψαν, το μότο της ζωής τους και δημιουργούν με αυτόν τον τρόπο ένα ισχυρό δέσιμο με τους μικρούς αναγνώστες. Ο Μέγας Αλέξανδρος και ο Μιχαήλ Άγγελος, η Φρίντα Κάλο και η Αμέλια Έρχαρτ, ο Έλβις Πρίσλεϊ και ο Ρόαλντ Νταλ, η Τζέιν Όστεν και η Μαλάλα Γιουσαφζάι, ο Μάρκο Πόλο και πλήθος άλλων, δίνουν ένα ηχηρό μήνυμα: κυνηγήστε με αποφασιστικότητα τα όνειρά σας!\n«Τα ασημένια πατίνια» Μέρι Μέιπς Ντοντζ, εκδ. Μίνωας, μτφ. Γεωργία Δεληγιάννη-Αναστασιάδη [8+ ετών]\nΣτα παγωμένα κανάλια μια χαρούμενη ομάδα αγοριών και κοριτσιών προετοιμάζεται για έναν μεγάλο διαγωνισμό πατινάζ. Ανάμεσά τους και δύο αδέλφια, ο Χανς και η Γκρέτελ, κάνουν όνειρα για το μεγάλο έπαθλο: ένα ζευγάρι υπέροχα ασημένια πατίνια. Πώς, όμως, μπορούν να πάρουν μέρος στον διαγωνισμό και να κερδίσουν στη μεγάλη παγοδρομία, όταν τα πατίνια με τα οποία κάνουν προπόνηση είναι ξύλινα και χειροποίητα και εργάζονται για να συντηρήσουν την οικογένειά τους; Θα καταφέρουν ο Χανς και η Γκρέτελ να ξεπεράσουν όλες τις αντιξοότητες και να πραγματοποιήσουν τα όνειρά τους; «Τα ασημένια πατίνια», ένα από τα ωραιότερα βιβλία κλασικής λογοτεχνίας, γνώρισε αναπάντεχη εμπορική επιτυχία και έφτασε τις εκατό εκδόσεις, όσο η συγγραφέας Μέρι Μέιπς Ντοντζ βρισκόταν εν ζωή. Μεταφράστηκε σε πολλές γλώσσες και η συγγραφέας κέρδισε 1.500 γαλλικά φράγκα από τη Γαλλική Ακαδημία. Σήμερα, πάνω από εκατόν πενήντα χρόνια αργότερα, εξακολουθεί να συγκινεί μικρούς και μεγάλους. Με την προσεγμένη μετάφραση της Γεωργίας Δεληγιάννη-Αναστασιάδη, η ιστορία του Χανς και της Γκρέτελ είναι βέβαιο πως θα παρασύρει τα παιδιά στην παγωμένη Ολλανδία του 19ου αιώνα και θα τα γοητεύσει με την έντονη δράση, τις ανατροπές και την αύρα της αγάπης και της φιλίας που διαπνέει κάθε του σελίδα.\n«Η Σεραφίνα και ο μαύρος μανδύας» Robert Beatty, μτφ. Γιούλη Δελιοπούλου, εκδ. Ελληνικά Γράμματα [8+ ετών]\nΗ 12χρονη Σεραφίνα δεν είχε ποτέ κανέναν λόγο να παρακούσει τον μπαμπά της και να μπει σε περιπέτειες μακριά από την Έπαυλη Μπίλτμορ. Άλλωστε υπήρχαν αμέτρητα μέρη για να εξερευνήσει μέσα στο πελώριο αρχοντικό του 19ου αιώνα, ιδιοκτησία της οικογένειας Βάντερμπιλτ. Το μόνο που έπρεπε να προσέχει ήταν να μην τη δει κανείς, καθώς κανείς από τους αριστοκρατικούς ενοίκους των επάνω ορόφων δεν γνωρίζει την ύπαρξή της. Εκείνη και ο μπαμπάς της, συντηρητής του μηχανικού εξοπλισμού της έπαυλης, ζουν κρυφά στο υπόγειο. Έτσι είναι η μόνη που γνωρίζει ποιος είναι υπεύθυνος για την ξαφνική εξαφάνιση παιδιών στο Μπίλτμορ: μια δαιμονισμένη ανδρική φιγούρα με μαύρο μανδύα που παραμονεύει τις νύχτες στους διαδρόμους της έπαυλης. Και μια ασύλληπτη περιπέτεια μόλις ξεκίνησε. «Η Σεραφίνα και ο Μαύρος Μανδύας» είναι το πρώτο από τα τρία βιβλία της σειράς με την ομώνυμη ηρωίδα και είναι μια συναρπαστική ιστορία φαντασίας, γραμμένη με τρυφερότητα και ευαισθησία. Το έντονο μυστήριο και οι συνεχείς ανατροπές σε συνδυασμό με την εποχή που διαδραματίζεται η υπόθεση, θα κρατήσουν αμείωτο το ενδιαφέρον των παιδιών και η επίσημη ιστοσελίδα της Έπαυλης Μπίλτμορ θα τα ενθουσιάσει, καθώς θα μπορέσουν να δουν πώς είναι στην πραγματικότητα όλα εκείνα τα μέρη που περιγράφονται με γλαφυρότητα.\n«Ένα γράμμα για τον αρχηγό» Εύη Τσιτιρίδου-Χριστοφορίδου, εκδ. Μεταίχμιο [8+ετών]\nΟ Άρης δεν είναι ένα συνηθισμένο τριτάκι. Είναι ο αρχηγός, είναι ο Άρης ο λιοντάρης με τ’ όνομα! Όλα τα ξέρει, όλα τα καταφέρνει. Αν, μάλιστα, τολμήσει κανείς να αμφισβητήσει την αρχηγία του, δεν σηκώνει μύγα στο σπαθί του. Όμως, ακόμα και οι αρχηγοί έχουν ευαίσθητα σημεία. Έτσι και ο Άρης έχει μια κρυφή αδυναμία στην Έλενα, τη συμμαθήτριά του με τα πιο όμορφα μάτια του κόσμου. Όταν, λοιπόν, εκείνη τον καλεί στο πάρτι της, ο ενθουσιασμός του είναι μεγάλος. Μέχρι να ακούσει τους ασυνήθιστους όρους για τη συμμετοχή του. Όλα παγώνουν και το δίλημμα είναι μεγάλο: πώς θα καταφέρει να τιθασεύσει ο Άρης την ανάγκη του να είναι παντού και πάντα απόλυτος αρχηγός; Η Εύη Τσιτιρίδου-Χριστοφορίδου καταφέρνει να διεισδύσει με δεξιοτεχνία στην ψυχοσύνθεση των παιδιών και να κοιτάξει τον κόσμο με τα δικά τους μάτια. Συναισθάνεται τις αγωνίες που τα διακατέχουν στα χρόνια του δημοτικού και τις αποτυπώνει εύστοχα στο χαρτί με την βοήθεια της εκφραστικής εικονογράφησης της Αιμιλίας Κονταίου. Το αποτέλεσμα τις δικαιώνει και οι μικροί βιβλιόφιλοι θα βυθιστούν στις σελίδες του βιβλίου, καθώς θα ανακαλύψουν πολλά κοινά σημεία, οικείες καταστάσεις και γνώριμα συναισθήματα. Κυρίως, όμως θα ανακαλύψουν την αξία της συνεργασίας, της ομαδικότητας και της προσφοράς. Ιδιαίτερη πινελιά είναι οι δημιουργικές δραστηριότητες που περιλαμβάνονται στο τέλος του βιβλίου.\n«4½ φίλοι & η συμμορία των Αγιοβασίληδων» Φρίντριχ Γιόαχιμ, εκδ. Μίνωας, μτφ. Ιωάννα Αγγελάκη [8+ ετών]\nΗ σειρά «4 1/2 φίλοι» του Γιόαχιμ Φρίντριχ διαθέτει όλα εκείνα τα στοιχεία που απαιτούν οι μικροί αναγνώστες για να αφοσιωθούν με πάθος στις σελίδες ενός βιβλίου: αγωνία, γέλιο, οικείες καθημερινές καταστάσεις στο σχολείο, έξυπνους διαλόγους και σύντομες περιγραφές με λιτή και σύγχρονη γραφή, συνυφασμένη με την ηλικία στην οποία απευθύνονται.Στη νέα τους περιπέτεια, η Στέφι έχει έναν καινούριο υπολογιστή και δεν αφήνει κανέναν να τον αγγίξει. Όταν όμως πείθεται να αφήσει τους φίλους της να παίξουν στον υπολογιστή της ένα νέο ηλεκτρονικό παιχνίδι, δεν αργεί να γίνει το κακό! Μια που κανείς τους δεν έχει χρήματα για την επισκευή, οι 4 ½ φίλοι αναγκάζονται να πιάσουν δουλειά ως αγγελάκια-βοηθοί του Αϊ-Βασίλη σε ένα πολυκατάστημα. Ο Κάλε εκμεταλλεύεται την ευκαιρία για να προσφέρει στον ντετέκτιβ του καταστήματος τις υπηρεσίες του, όταν αντιλαμβάνεται ότι οι κοιλιές των Αγιοβασίληδων στο πολυκατάστημα δεν είναι παραγεμισμένες μόνο με μπαμπάκι. Η παρέα ενώνει τις δυνάμεις της και προσπαθεί να βρει την άκρη του νήματος και να λύσει το μυστήριο που καλύπτει τα ανεξήγητα γεγονότα. Η ιστορία «Η συμμορία των Αγιοβασίληδων» προκαλεί για ακόμα μια φορά τα παιδιά να κινητοποιήσουν τη φαντασία τους και τη δημιουργική τους σκέψη, ώστε να καταφέρουν να διαλευκάνουν την παράξενη υπόθεση.\n«Είμαι ο Λέων των Κυθήρων και έχω μια ιστορία να σας πω...» Εύη Πίνη, εκδ. Κέδρος [9+ ετών]\nΌλα ξεκίνησαν από εδώ, από αυτό το μικρό εργαστήρι. Ένα μεγάλο κομμάτι μαρμάρου, μερικά εργαλεία και τα χέρια του γλύπτη. Πώς τον έλεγαν; Δεν ξέρω, δεν άκουσα ποτέ το όνομά του. Το μόνο που θυμάμαι από αυτόν είναι τα χέρια του. Χέρια δυνατά αλλά και τρυφερά. Όση ώρα δούλευε, σφύριζε έναν χαρούμενο σκοπό. Μια μέρα, ύστερα από αρκετό καιρό, το σφύριγμα σταμάτησε. Τα χέρια άφησαν κάτω τα εργαλεία. «Αυτό ήταν!» τον άκουσα να λέει. «Τελείωσε». Μια συγκλονιστική κατάθεση ψυχής που προκαλεί ρίγη συγκίνησης σε κάθε αναγνώστη. Ένα μαρμάρινο λιοντάρι διηγείται την ιστορία του: από τη στιγμή που ένας άγνωστος γλύπτης του έδωσε πνοή μέχρι σήμερα. Με λόγια απλά και τρυφερά, ο Λέων των Κυθήρων αφηγείται τις περιπέτειες και τα ταξίδια του, από το Κάστρο των Κυθήρων στο Βερολίνο ως λάφυρο πολέμου, από το Αρχαιολογικό Μουσείο Αθηνών σε μια μικρή Οδύσσεια σε όλο τον κόσμο, και έπειτα πάλι πίσω στον τόπο που τρύπωσε στην καρδιά του. Στη μαρμάρινη αλλά ολόζεστη καρδιά του. Μια εκπληκτική ιστορία που διδάσκει στα παιδιά με ευχάριστο τρόπο σπουδαίες στιγμές της ιστορίας της Ελλάδας και την ίδια στιγμή τα μαθαίνει να αγαπάνε και να αφουγκράζονται τα αξεπέραστα αρχαία μνημεία που κοσμούν από άκρη σ’ άκρη τη χώρα μας. Εμπλουτισμένο με λιτά και όμορφα σκίτσα, ο «Λέων των Κυθήρων» είναι βέβαιο πως θα αγαπηθεί από κάθε αναγνώστη.\n«Η Εμιλι Γ. και οι καταρράκτες της ξεχασμένης νήσου» Λίζ Κέσλερ, εκδ. Ψυχογιός, μτφ. Πηνελόπη Τριαδά [9+ ετών]\nΗ Έμιλι, ένα συνηθισμένο κορίτσι στη στεριά και μια μαγική γοργόνα στο νερό, χρειάζεται επειγόντως χαλάρωση, όπως της υπενθυμίζει συνεχώς η εξαντλημένη από τις περιπέτειες κολλητή της, Σόνα. Η Έμιλι της υπόσχεται να κάτσει στ’ αυγά της για αλλαγή, κι έτσι την προσκαλεί, μαζί με τον φίλο τους Ααρών, για οικογενειακές διακοπές στον ήλιο. Όμως η περιπέτεια την κυνηγάει… Η Έμιλι ανακαλύπτει έναν κρυμμένο κόσμο πίσω από τους καταρράκτες της μυστηριώδους Ξεχασμένης Νήσου και βρίσκεται μπλεγμένη σε μια αρχαία προφητεία, αναγκασμένη να ανακαλύψει τον θρυλικό γίγαντα που πιστεύουν οι νησιώτες ότι θα τους σώσει. Θα τα καταφέρει η Έμιλι; Η έβδομη περιπέτεια της Έμιλι είναι καθηλωτική και μυστηριώδης. Είναι μια ιστορία για όλα όσα συμβαίνουν πέρα από τον έλεγχό μας και κρύβουν μέσα τους κάτι μαγικό, για τον έρωτα, την καλοσύνη, την εμπιστοσύνη, τη φιλία, τη συμπόνια. Μέσα από τις σελίδες του βιβλίου προβάλλει η αναγκαιότητα για αρμονική συμβίωση και για συνεργασία στις κοινότητες των ανθρώπων ξεπερνώντας διαφορές και δυσκολίες μπροστά στον κοινό στόχο. Η πρωτοπρόσωπη αφήγηση δημιουργεί μια αίσθηση οικειότητας στα παιδιά και τα μικρά κεφάλαια βοηθούν στην ανάγνωση. Φαντασία και μυστήριο σε απόλυτη ισορροπία.\n«Πένι Πέπερ - Το στοιχειωμένο κάστρο» Ulrike Rylance, εκδ. Μεταίχμιο, μτφ. Δαρεία Τζαννετάκη [9+ ετών]\nΗ Πένι και οι φιλενάδες της πάνε εκδροµή στο κάστρο Σλότερσταϊν. Το µόνο πρόβληµα είναι ότι θα έρθει και η διπλανή τάξη. Και ότι απαγορεύονται τα σκυλιά. Αλλά γι’ αυτό οι Πένι και Σία έχουν ήδη βρει λύση. Ανακαλύπτουν ωστόσο ότι το κάστρο Σλότερσταϊν είναι στοιχειωμένο. Βέβαια, η Πένι και οι ντετέκτιβ της δεν πιστεύουν σε φαντάσματα, αλλά εδώ σίγουρα κάτι δεν πάει καλά. Όταν λοιπόν τις υποψιάζονται ότι αυτές κρύβονται πίσω από τα φαντάσματα, καταλαβαίνουν ότι βρίσκονται μπροστά σε µια καινούρια υπόθεση! Η Πένι Πέπερ έχει κερδίσει το αναγνωστικό της κοινό με την ευστροφία, της, το θάρρος και τις μεθόδους που ακολουθεί, για να φτάσει κάθε φορά στην εξιχνίαση της υπόθεσης που μπλέκει. Η νέα της περιπέτεια διαθέτει όλα τα στοιχεία που καθηλώνουν τους πιστούς θαυμαστές της: αγωνία, μυστήριο, πολλούς υπόπτους, ένταση, κωδικοποιημένα μηνύματα, γρίφους, δράση. Οι συνεχείς εναλλαγές στο μέγεθος, το χρώμα και το ύφος των γραμματοσειρών και τα έξυπνα σκίτσα της Lisa Hansch μαγνητίζουν τα βλέμματα των μικρών βιβλιόφιλων που δεν αφήνουν το βιβλίο πριν το φινάλε. Ταμπέλες, πινακίδες, σημειώματα, και δεκάδες λίστες με στοιχεία και ενδείξεις καλλιεργούν την παρατηρητικότητα και συναρπάζουν.\n«ΛεΜπρόν Τζέιμς, Ο Βασιλιάς του παιχνιδιού» Leddy Rick, εκδ. Πατάκη, μτφ. Μανώλης Τζιρίτας [9+ ετών]\nΗ ιστορία της απίστευτης πορείας προς τη δόξα ενός παιδιού που έγινε ο καλύτερος µπασκετµπολίστας στον κόσµο. Μια έφηβη µητέρα και ο συνεσταλµένος γιος της φιλοξενούνται από δω κι από κει, αναζητώντας διαρκώς ένα µόνιµο σπίτι και παλεύοντας να επιβιώσουν. Όταν κάποια στιγµή το πελώριο ταλέντο του αναγνωρίζεται, εκείνος αρπάζει την ευκαιρία που αλλάζει για πάντα τη ζωή του. Με αφορμή έναν κορυφαίο αθλητή, ξετυλίγεται μια συγκινητική ιστορία ζωής από την οποία οι μικροί αναγνώστες μπορούν να διδαχθούν πολλά. Μια ιστορία που δείχνει τον δρόμο της πίστης στον εαυτό μας, της δύναμης που κρύβουν στους κόλπους τους οι οικογενειακοί δεσμοί, της επιμονής σε αυτό που αγαπάμε, της υπομονής όταν οι απογοητεύσεις διαδέχονται η μία την άλλη, της συνεχούς προσπάθειας να γινόμαστε καλύτεροι ακόμα κι αν η αξία μας έχει αναγνωριστεί και πιστεύουμε πως βρισκόμαστε στην κορυφή. Μια συναρπαστική ιστορία για την αγάπη και την αληθινή φιλία.\n«Οι άπειρες ζωές της Μέιζι Ντέι» Christopher Edge, εκδ. Μεταίχμιο, μτφ. Αγγελική Δαρλάση [10+ ετών]\nΕίναι τα δέκατα γενέθλια της Μέιζι, και ανυποµονεί ν’ ανοίξει τα δώρα της, ελπίζοντας να πάρει όλα όσα χρειάζεται για να φτιάξει τον δικό της πυρηνικό αντιδραστήρα! Ξυπνάει όµως µέσα σε ένα άδειο σπίτι και έξω δεν υπάρχει τίποτα εκτός από ένα πυκνό και τροµακτικό σκοτάδι. Παγιδευµένη σε µια πραγµατικότητα που µεταβάλλεται αδιάκοπα, η Μέιζι ξέρει ότι, για να σωθεί, θα πρέπει να βασιστεί στους νόµους που διέπουν το σύµπαν και στην αγάπη της οικογένειάς της. Όµως ακόµα κι αυτά µπορεί ν’ αποδειχθεί πως δεν αρκούν… Μια εκπληκτική ιστορία επιστημονικής φαντασίας που κατορθώνει να συνδυάσει το συναίσθημα με τη θεωρία της βαρύτητας και του χωροχρόνου, το μυστήριο με το άπειρο, την αγωνία με καθημερινές καταστάσεις και γεγονότα. Ο χαρισματικός Κρίστοφερ Ετζ εξυφαίνει μια ιστορία με συνεχείς ανατροπές και επιτυγχάνει να συμπεριλάβει στην εξέλιξή της δύσκολες έννοιες, εκφρασμένες όμως με απλότητα ώστε να γίνουν κατανοητές από τους αναγνώστες κάθε ηλικίας. Η σπιρτόζικη και θαραλλέα φιγούρα της Μέιζι Ντέι παρασύρει τα παιδιά στην εικονική πραγματικότητα και τους προσκαλεί σε ένα συναρπαστικό ταξίδι με κυβερνήτη την καρδιά.\n«Κάραβαλ» Στέφανι Γκάρμπερ, εκδ. Ψυχογιός [14+ ετών]\nΚαλωσήρθατε στο Κάραβαλ τον θρυλικό διαγωνισμό που όλοι θέλουν να συμμετάσχουν. Η πρόσκληση που τόσα χρόνια περιμένει, φτάνει επιτέλους για τη Σκάρλετ Ντράγκνα και την αδερφή της Τέλα. Ο ενθουσιασμός όμως θα μετατραπεί σε πανικό, όταν η Τέλλα πέφτει θύμα απαγωγής από τον εγκέφαλο του Κάραβαλ, τον Λέτζεντ, γιατί απλούστατα αποτελεί το θέμα του φετινού διαγωνισμού: όποιος τη βρει πρώτος θα είναι ο νικητής. Αν και η Σκάρλετ ξέρει καλά ότι όλα όσα συμβαίνουν είναι απλά μια παράσταση, πρέπει να καταφέρει να βρει την αδερφή της πριν οι πέντε νύχτες του παιχνιδιού τελειώσουν. Διαφορετικά θα θέσει σε λειτουργία ένα επικίνδυνο ντόμινο που θα παρασύρει την Τέλλα στη λήθη. Το συγγραφικό ντεμπούτο της Στέφανι Γκάρμπερ είναι ένα μυθιστόρημα μαγείας, ρομαντισμού και ψευδαισθήσεων που κανείς δεν μπορεί να του αντισταθεί. Μέσα από υπόγειες σήραγγες και κρυφά μονοπάτια, προβάλλει μια ιστορία αδερφικής αγάπης, έρωτα, θυσίας, προδοσίας και μυστηρίου με άρωμα μιας άλλης εποχής. Οι ενδιαφέροντες χαρακτήρες, η σκοτεινή ατμόσφαιρα, η ευφάνταστη πλοκή συνδυασμένα με τα μαγικά φίλτρα, τα κωδικοποιημένα μηνύματα και τις αντιφατικές ενδείξεις προσφέρουν μια μοναδική, συναρπαστική περιπέτεια στους αναγνώστες.\n«Η ιστορία ενός νεαρού gamer» Κλιάφα Μαρούλα, εκδ. Πατάκη [15+ ετών]\nΓιατί ο Οράτιος, ένας ευαίσθητος έφηβος µε υψηλό δείκτη νοηµοσύνης, ξενυχτάει παίζοντας µε τις ώρες βιντεoπαιχνίδια; Τι βρίσκει στο διαδικτυακά παιχνίδια που δεν το έχει στην πραγματική του ζωή; Είναι απλά διασκέδαση ή είναι εσωτερική ανάγκη που καταλήγει σε εθισμό; Η συγγραφέας Κλιάφα Μαρούλα καταπιάνεται με ένα επίκαιρο, σοβαρό και ευαίσθητο θέμα, που έχει αρχίσει τα τελευταία χρόνια να παίρνει ανεξέλεγκτες διαστάσεις και αποτελεί μια σύγχρονη μάστιγα. Με την αφοπλιστική ειλικρίνεια του Οράτιου κατορθώνει να αποδώσει με λεπτομέρεια τις σκληρές αλήθειες που η επίπλαστη πραγματικότητα των ηλεκτρονικών παιχνιδιών καλύπτει με δεξιοτεχνία. Εμπνευσμένη από αληθινά γεγονότα, το μυθιστόρημα αναδεικνύει τις αιτίες που ένα παιδί, ένας έφηβος, ένας νέος, σαγηνεύεται από τον κόσμο του gaming και τις καταστροφικές συνέπειες που μπορεί να έχει στη ζωή του. Για να συνειδητοποιήσουν οι αναγνώστες πως οι φοβίες και οι ανασφάλειες δεν ξεπερνιούνται με πλασματικές εικόνες και εντυπωσιακά γραφικά, και πως συχνά η διασκέδαση στο διαδίκτυο κρύβει περισσότερες παγίδες από όσες μπορούν να αντιληφθούν.\n«Ο αδερφός μου κυνηγάει δεινόσαυρους» Mazzariol Giacomo, εκδ. Πατάκη, μτφ. Δήμητρα Δότση [15+ ετών]\nΟ Τζάκοµο Ματσαριόλ είναι 18 χρονών και αποφάσισε να γράψει ένα βιβλίο για τον αδερφό του. Για εκείνον τον αδερφό που περίμενε χρόνια να έρθει για να αλλάξει η καθημερινότητα που μοιραζόταν με τις δύο του αδερφές. Για εκείνον τον αδερφό που ήρθε και αναστάτωσε τη ζωή του μέσα σε μια στιγμή. Για εκείνον τον αδερφό που άκουγε στο όνομα Τζοβάννι και είχε ένα παραπάνω χρωμόσωμα, που τον έκανε ιδιαίτερο και διαφορετικό. Και ο Τζάκομο δεν μπορούσε να διαχειριστεί αυτά τα αλλόκοτα χαρίσματα του αδερφού του. Ντρεπόταν και αρνιόταν πεισματικά να δεθεί μαζί του, να του ανοίξει τις πόρτες της καρδιάς του, να τον δεχθεί ανευ όρων στην αγκαλιά του. Ώσπου… στα κρίσιμα και δύσκολα χρόνια της εφηβείας αρχίζει να συνειδητοποιεί το λάθος του. Και τότε γνωρίζει για πρώτη φορά τον ήρωα αδερφό του. Ένα συγκινητικό βιβλίο που μιλάει τη γλώσσα της καρδιάς και της αδερφικής αγάπης. Μια κατάθεση ψυχής που αγγίζει κάθε αναγνώστη γιατί είναι γραμμένη με ειλικρίνεια και αμεσότητα. Είναι η αληθινή ιστορία δύο παιδιών που το σύνδρομο Down βάραινε για χρόνια τη σχέση τους και άφηνε τις στιγμές να χάνονται χωρίς νόημα. Μέχρι τη στιγμή που ο Τζάκομο κατάφερε να απεγκλωβιστεί από τις παρωπίδες του και να αφεθεί στον αυθορμητισμό, το χαμόγελο, τη γλυκύτητα, την ευφυΐα, την ανεμελιά του Τζοβάννι. Και ανακάλυψε πως η διαφορετικότητα δεν είναι κάτι κακό και μιαρό. Η διαφορετικότητα κρύβει μέσα της τεράστια δύναμη ψυχής, ανεξάντλητα αποθέματα πίστης και υπομονής, και ατόφια, άδολη, ανόθευτη αγάπη. Ένα μυθιστόρημα που πρέπει να διαβαστεί από όλους.\n«Χριστούγεννα με τα Magic Birds», εκδ. Ωκεανίδα\nΟι αγαπημένοι φτερωτοί ήρωες Πανδώρα και Πλάτωνας αναζητούν την αγάπη στο Πνεύμα των Χριστουγέννων! Παρέα στο μαγικό ταξίδι τους θα έχουν, όπως κάθε φορά, τη φλογερή Κάρμεν, τον παιχνιδιάρη Πάκο, την παμπόνηρη Μέριλιν, αλλά και τα τρομερά παιδιά της, τον Τσάρλι και τον Λούι. Σε απίθανο ρόλο-έκπληξη, ποιος άλλος; Ο Αϊ-Βασίλης! Ο αγαπημένος άγιος όλων των παιδιών μπαίνει στο στόχαστρο της Μέριλιν. Θα καταφέρει να τον εξαφανίσει για πάντα; Θα βρείτε την απάντηση στις σελίδες του πολύχρωμου βιβλίου «Η εξαφάνιση του Αϊ-Βασίλη», που μόλις κυκλοφόρησε. Ακόμα, «Το Βιβλίο Δραστηριοτήτων» είναι ένα υπέροχο βιβλίο για να περάσουν δημιουργικά τις διακοπές τα παιδιά. Θα απολαύσουν τις περιπέτειες των Magic Birds μέσα από παιχνίδια, παζλ, γρίφους, ζωγραφιές και με εορταστικά, πολύχρωμα αυτοκόλλητα!


Το GERB συνεχίζει να υποστηρίζει το ΥΤΛ - Ειδήσεις\nδημοσίευση: 4/8/21 9:55 AM\n«Αν το κόμμα του Σλάβι Τρίφονοβ δεν μπορεί να σχηματίσει κυβέρνηση εξαιτίας μερικών εδρών θα τις λάβει από το GERB», είπε και ο αναπληρωτής πρωθυπουργός Τομισλάβ Ντόντσεβ ο οποίος όμως σχολίασε πως το κόμμα του δεν θα επιμείνει αν το Υπάρχει Τέτοιος Λαός αρνηθεί την βοήθεια. «Το κόμμα μας είναι έτοιμο να συμμετάσχει στον σχηματισμό κυβέρνησης αλλά είναι έτοιμο να γίνει και αντιπολίτευση, είπε ακόμα εκείνος. Μπορούμε να συμμετάσχουμε σε κάθε είδους συζητήσεις για αλλαγές στο Σύνταγμα και αναμένουμε ο Πρόεδρος της Δημοκρατίας,Ρούμεν Ράντεβ, να παρουσιάσει την δική του πρόταση στο επόμενο Κοινοβούλιο».\nΒουλγαρική Ραδιοφωνία Ειδήσεις GERB αντιπολίτευση βοήθεια έδρες ετοιμότητα κυβέρνηση ΠτΔ συζητήσεις Σύνταγμα τροποποιήσεις ΥΤΛ\nΣυνελήφθη αστυνομικός – κούριερ ναρκωτικών\nΥπάλληλος του 6 ου Αστυνομικού Τμήματος της Σόφιας συνελήφθη χθες με ναρκωτικά στο αυτοκίνητό του. Σε μπρίφινγκ του Υπουργείου Εσωτερικών σήμερα ανακοινώθηκε ότι ο αστυνομικός ήταν αντικείμενο παρακολούθησης εδώ και μήνες. Η σύλληψή του έγινε μετά..\nδημοσίευση: 4/16/21 2:23 PM


actimon: ΕΝΑ ΜΕΓΑΛΟ ΕΥΧΑΡΙΣΤΩ ΓΙΑ ΤΗΣ ΕΥΧΕΣ ΣΑΣ!\nΉταν σίγουρα σοφοί, εκείνοι που έβγαλαν την ωραία έκφραση: «οι ευχές για μια γιορτή κρατάνε σαράντα μέρες» και είχαν σίγουρα τους λόγους τους να την πούνε και φυσικά ο κόσμος την αγκάλιασε σαν επρόκειτο για μια ξεχασμένη εντολή – σαν αυτές του Μωυσή για παράδειγμα που ρυθμίζουν αιωνίως κάποια πράγματα στη ζωή ή χρησιμοποιούνται και ως αθώα δικαιολογία για να μη φανεί καμιά φορά η ασυνέπεια ή η αμέλεια στο ζήτημα αυτό.\nΠήγαινα λοιπόν να στρώσω ωραία μια δικαιολογία γιατί άργησα κάπως να σας ευχαριστήσω για τις ευχές που μου στείλατε προχθές για την ονομαστική γιορτή μου (τα’ Αϊ Λιός που γυρνάει ο καιρός αλλιώς) αλλά ήρθε και μια ατυχία, από απροσεξία ή αμέλεια να κυριολεκτώ και για δυο μέρες τώρα η σχέση μου με το λάπτοπ διακόπηκε. Αιτία ήταν μια πετρούλα, ένας κόκκος πέτρας που μου χτύπησε το αριστερό μάτι ενώ είχα έκοβα με το χορτοκοπτικό κάτι αγριόχορτα στο χωράφι και με στράβωσε κυριολεκτικά. Προσέχω και φοράω κάτι ειδικά γυαλιά όταν είναι επικίνδυνο για τέτοια το χωράφι, αλλά δεν ήμουν τυχερός μια ελάχιστη στιγμή της δουλειάς που έπρεπε να προσέξω κάτι με γυμνό μάτι κι έτσι είδα τον ουρανό σφοντύλι που λένε και έριξα και τα δάκρυα της ζωής μου.\nΦάρμακο σε αυτή την περίπτωση και σε ένα χωριό μακριά από ιατρεία και τέτοιες πολυτέλειες είναι ο ύπνος μου είπε η μάνα μου και ακολούθησα τη συμβολή της. Έκλεισα τα μάτια λοιπόν και μετά από αρκετές ώρες το ίδιο το μάτι απώθησε το χαλικάκι και σε ικανοποιητικό βαθμό επούλωσε και τα τραυματάκια που είχαν προκληθεί. Έτσι λοιπόν άρχισα σιγά – σιγά να βλέπω και έφτιαξα μάλιστα και μια σχετική, με λίγα υπονοούμενα καρτούλα γα να σας στείλω τις ευχαριστίες μου και να σας ευχηθώ καλό καλοκαίρι!\nΜΕΓΑΛΗ ΚΑΨΗ, 23072017\nΑναρτήθηκε από Ηλίας Γ. Προβόπουλος στις 7:51 μ.μ.


ΧΑΛΙΦΑΞ - ΙΣΤΛΙΧ (08/01) | Προγνωστικά | Ανάλυση | Στατιστικά\nΑρχική Αναλύσεις ΧΑΛΙΦΑΞ – ΙΣΤΛΙΧ\nΧΑΛΙΦΑΞ - ΙΣΤΛΙΧ (08.01.2022 17:00)\nΓήπεδο: The Shay\nΗ Χάλιφαξ απέφυγε την ήττα και στο γήπεδο της Γκρίμσμπι, δεχόμενη μάλιστα την ισοφάριση στο τελικό 1-1 στις καθυστερήσεις. Αυτή ήταν η τρίτη της συνεχόμενη ισοπαλία, πέμπτο σερί παιχνίδι που δεν χάνει, με όλες να έρχονται στα πιο πρόσφατα παιχνίδια που έδωσε μακριά από την έδρα της. Και είναι αήττητη στα έξι τελευταία παιχνίδια πρωταθλήματος εκτός έδρας, με ίδιο αριθμό νικών και ισοπαλιών.\nΕίναι στην δεύτερη θέση του βαθμολογικού πίνακα, στο -2 από την κορυφή και την μοναδική θέση απευθείας ανόδου, όμως με πολύ χειρότερη διαφορά τερμάτων, έχοντας και ένα παιχνίδι περισσότερο.\nΠάντως μοιάζει εντυπωσιακό το πόσο πειθαρχημένη ομάδα δείχνει, καθώς έξι παίκτες της έχουν φτάσει στις τέσσερις κίτρινες κάρτες και κινδυνεύουν με τιμωρία αν πάρουν άλλη μία, όμως μόνο για δύο εβδομάδες ακόμη. Και στον τελευταίο αγώνα δεν πήρε κανένας παίκτης της κάρτα!\nΠροηγούμενο παιχνίδι: Η Χάλιφαξ έφερε 1-1 εκτός έδρας με την Γκρίμσμπι, σε έναν αγώνα που μετά από ένα σφιχτό πρώτο ημίχρονο γλίτωσε από το δοκάρι της στο δεύτερο μισό του αγώνα, πριν προηγηθεί με τον Σπενς στο 54’. Αλλά δεν άντεξε ως το τέλος και ισοφαρίστηκε από τον Μαγκουάιρ – Ντριου στο πρώτο λεπτό των καθυστερήσεων.\n*Εχει τρία σερί G/G (δες το στην Betshop)\n*Εχει 6/11 N/G εντός έδρας, 5/9 στο πρωτάθλημα.\nΗ Ιστλεϊ κατάφερε να κερδίσει με 3-2 εντός έδρας την Γουέιμαουθ, παρόλο που έπαιζε με παίκτη λιγότερο για περίπου ένα ημίχρονο, κάτι που κάνει ακόμη σημαντικότερη τη νίκη της. Μάλιστα ήταν η τρίτη συνεχόμενη, αλλά όλες στο γήπεδό της. Μακριά από αυτό κέρδισε μεν τον πιο πρόσφατο αγώνα, αλλά αυτή η νίκη ήρθε έπειτα από τρεις σερί ήττες.\nΕίναι οριακά στο δεύτερο μισό του βαθμολογικού πίνακα, στην 13η θέση συγκεκριμένα, πλησιάζοντας λίγο πιο κοντά, στο -8 συγκεκριμένα, από την πρώτη επτάδα και τις θέσεις που οδηγούν στα πλέι οφς για την άνοδο. Αντιθέτως ξέφυγε περισσότερο, στο +13 από την ζώνη του υποβιβασμού.\nΤιμωρημένος είναι ο μέσος Χέσκεθ που εκτίει την πρώτη από τις τρεις αγωνιστικές της ποινής του.\nΠροηγούμενο παιχνίδι: Η Ιστλεϊ κέρδισε 3-2 εντός έδρας την Γουέιμαουθ, παρόλο που έπαιζε με παίκτη λιγότερο για περίπου ένα ημίχρονο! Προηγήθηκε με τον Μπαρνέτ στο 40’, αλλά τέσσερα λεπτά αργότερα αποβλήθηκε παίκτης της! Ακόμη και έτσι, πέτυχε δεύτερο γκολ με τον Μαγκόμα στο 64’, όμως δεν άντεξε για πολύ και ισοφαρίστηκε από τα τέρματα των ΜακΚούιντ (79’), Γκούντσιπ (88’). Όμως δεν τα παράτησε και πήρε τη νίκη με γκολ του Γουάιτχολ στο τρίτο λεπτό των καθυστερήσεων.\n*Εχει 6/11 Ν/G εκτός έδρας, 5/8 στο πρωτάθλημα.\nΗ Χάλιφαξ δείχνει σε ελαφρώς καλύτερη αγωνιστική κατάσταση, ενώ γενικώς θεωρείται καλύτερη ομάδα από την Ιστλεϊ. Παίζει και στο γήπεδό της, έχει τον πρώτο λόγο για τη νίκη, επομένως αξίζει κάποιος να ποντάρει στον άσο της Χάλιφαξ στο 2,06 στην Betshop.\nΑσος σε απόδοση 2,06\n1.90 3.45 3.90 U 1.72O 2.05\n1.80 3.20 4.33 U 1.70O 2.10\n1.92 3.45 4.05 U 1.73O 2.07\n1.81 3.50 4.00 U 1.71O 2.02\nΧέσκεθ Τιμωρημένος / Κάρτες\t(Μέσος) 15 3


Κίνα Προμηθευτές και κατασκευαστές προσαρμοσμένου μεγάλου μεγέθους αναστρέψιμου μαντήλι - Factory Direct Wholesale - XinHe\nΥπερμεγέθη αναστρέψιμο μαντήλι\nΤώρα είναι όλο και πιο δημοφιλές να είναι υπερμεγέθη, έτσι το κασκόλ συμβαδίζει επίσης με την τάση των καιρών. Το Oversize Reversible Scarf μας μπορεί να προσαρμοστεί ώστε να είναι υπερμεγέθη, μπορεί να χρησιμοποιηθεί ως σάλι και το μήκος του κασκόλ μας μπορεί να ανταποκρίνεται σε οποιαδήποτε μορφή.\nΟνομασία προϊόντος Υπερμεγέθη αναστρέψιμο μαντήλι Γένος Γυναίκες, κορίτσια, κυρίες\nΥλικό 16mm διπλό μετάξι Χαρακτηριστικά Μαλακό, λεπτότερο, λείο\nΤώρα το&# 39 είναι όλο και πιο δημοφιλές να είναι υπερμεγέθη, έτσι το κασκόλ συμβαδίζει επίσης με την τάση των καιρών. Το Oversize Reversible Scarf μας μπορεί να προσαρμοστεί ώστε να είναι υπερμεγέθη, μπορεί να χρησιμοποιηθεί ως σάλι και το μήκος του κασκόλ μας μπορεί να ανταποκρίνεται σε οποιαδήποτε μορφή.\n1. Έχουμε μια ποικιλία από στυλ, χρώματα και αυστηρά τεχνικά πρότυπα για υπερμεγέθη αναστρέψιμο μαντήλι\n2. Το υπερμεγέθη αναστρέψιμο κασκόλ δεν είναι εύκολο να διπλωθεί και να παραμορφωθεί στις καθημερινές δραστηριότητες, γεγονός που διασφαλίζει την ποιότητα και τη διάρκεια ζωής του κασκόλ.\n3. Τα κασκόλ μας συμβαδίζουν με την τάση της μόδας. Η συνεγκατάσταση ρούχων είναι διαφοροποιημένη και δεν θα υπάρξουν πολλά προβλήματα συνεγκατάστασης.\n1. Μετά την παραγγελία, θα κανονίσουμε την παραγωγή και τη μεταφορά το συντομότερο δυνατό.\n2. Η υπερβολική μας αναστρέψιμη ποιότητα κασκόλ είναι αυστηρά εγγυημένη. Για τα προϊόντα με προβλήματα ποιότητας, παρέχουμε καλή εξυπηρέτηση μετά την πώληση και τις καλύτερες λύσεις.\n3. Τα μοτίβα που παρέχουμε θα είναι πιο δημοφιλή ή διακριτικά προς το παρόν. Θα αφαιρούμε από καιρό σε καιρό τα μοτίβα και στυλ προς τα πίσω και θα ενημερώνουμε τα πιο πρόσφατα μοτίβα και στυλ.\nΑνυπομονούμε για μακροπρόθεσμη συνεργασία με τους πελάτες, θα παράσχουμε τη μεγαλύτερη έκπτωση, εάν ενδιαφερόμαστε για τα προϊόντα μας, μπορούμε να στείλουμε ερωτήσεις σε εμάς, θα απαντήσουμε στον ταχύτερο χρόνο!\nHot Tags: υπερμεγέθη αναστρέψιμο μαντήλι, Κίνα, προμηθευτές, κατασκευαστές, εργοστάσιο, χονδρική, προσαρμοσμένη\nΈνα ζευγάρι: Διπλό πλεκτό μαντήλι\nΕπόμενη: Φουλάρια διπλής όψης\nΚασκόλ διπλής όψης\nΜεγάλα μαντήλια διπλής όψης\nΚασκόλ διπλής όψης Universal Works\nΓυναικείο μεταξωτό μαντήλι διπλής όψης\nΜοτίβο πλέξιμο μαντήλι διπλής όψης


Ποιος παρελαύνει στα Γιαννιτσά; - The Press Project - Ειδήσεις, Αναλύσεις, Ραδιόφωνο, Τηλεόραση\nΣάββατο 9 Νοεμβρίου 2019 Αναρτήθηκε: 12:06:09\nΠοιος παρελαύνει στα Γιαννιτσά;\nΤην ώρα που στην απολογία του ο αρχιφίρερ των εγχώριων ναζί, Νίκος Μιχαλολιάκος, απαρνήθηκε και τους συνεργάτες του και την ιδεολογία του, άλλοι φορείς αυτής της ιδεολογίας εκδηλώθηκαν στους δρόμους της Βόρειας Ελλάδας. Την Τετάρτη 6/11/19 στη Νεάπολη, όπου κουκουλοφόροι φασίστες επιτέθηκαν και χάραξαν με μαχαίρι έναν 12χρονο πρόσφυγα επειδή πήγαινε σχολείο (!), και την Πέμπτη 7/11/19 στα Γιαννιτσά, όπου μαθητές του ΕΠΑΛ έκαναν κατάληψη και πορεία «διαμαρτυρίας» με κεντρικό σύνθημα το ρατσιστικό «Έξω οι λαθρομετανάστες από τα σχολεία», τραγουδώντας το «Μακεδονία ξακουστή». Η σημειολογία της ρατσιστικής διαμαρτυρίας τους, μα και οι αντιδράσεις των ΜΜΕ, είναι αποκαλυπτικές.\n9 Νοεμβρίου 2019 | 12:06:09\nτου Αλέξανδρου Σχισμένου στο «αυτολεξεί»\nΑναδημοσίευση από το aftoleksi.gr\nΤο άσμα «Μακεδονία ξακουστή» είναι άγνωστης προελεύσεως, μα σίγουρα δεν είναι ούτε παραδοσιακό, ούτε μακεδονίτικο. Όπως σημειώνει στην έρευνά της για τη διαμόρφωση της «εθνικής» ταυτότητας στη Μακεδονία η Μαρίκα Ρούμπου-Λεβίδη[i], η μελωδία του άσματος μάλλον προέρχεται από σύνθεση που γράφτηκε για τα εγκαίνια της Schola de Alianza, του πρώτου αμιγώς εβραϊκού σχολείου της Θεσσαλονίκης το 1873. Θετική απόδειξη αποτελεί η μαρτυρία του μουσικολόγου Μάρκου Δραγούμη, που εντόπισε τη μελωδία σε μια συλλογή από σεφαραδίτικα (Ισπανοεβραϊκά) τραγούδια, ενώ ένδειξη είναι και η απουσία του άσματος από το εκπαιδευτικό σύγγραμμα του Χαράλαμπου Σακελλαρίου Ελληνικοί Χοροί (1940) που αποτελούσε το βασικό μαθησιακό ανάγνωσμα των χοροδιδασκαλείων.\nΌμως γρήγορα το άσμα έγινε ύμνος των «Μακεδονομάχων» εθνικιστών και μετά τα συλλαλητήρια του 1992 άρχισε να χρησιμοποιείται κατά κόρον σε στρατιωτικές παρελάσεις στη Β. Ελλάδα. Την Β. Ελλάδα που υπήρξε το κατεξοχήν πειραματικό εργαστήρι σφυρηλάτησης του νεοελληνικού εθνικισμού μετά τους Βαλκανικούς Πολέμους, όταν «έπρεπε» να επινοηθεί εκ νέου η ελληνο-μακεδονική ταυτότητα και να προβληθεί εκ νέου το Παπαρρηγοπούλειο ιδεολόγημα της «τρισχιλιετούς συνέχειας του ελληνισμού». Το γεγονός ότι οι ελληνόφωνοι ήταν μειοψηφία στις «Νέες Χώρες» οδήγησε το κράτος στην εφαρμογή της ανασφαλούς, αμυντικής και φοβικής πολιτικής της καταπίεσης κάθε «ξένου» στοιχείου και της παραμορφωτικής αφομοίωσης ή εξάλειψης, με άνωθεν βία, κάθε τοπικής ιδιαιτερότητας. Το άσμα «Μακεδονία ξακουστή» αποτελεί εκδήλωση της ανασφάλειας, του αισθήματος ανικανότητας, αλλά και του φοβικού παροξυσμού του ελληνικού κράτους, του οποίου τα θεμέλια δεν βρίσκονται σε κάποια εσωτερική ιστορική πραγματικότητα, αλλά στο εισαγόμενο έξωθεν νεφέλωμα της «αρχαίας κληρονομιάς». Δηλαδή, στην φαντασίωση των «ένδοξων προγόνων» η οποία, ουσιαστικά, αποτελεί σιωπηρή παραδοχή της κακομοιριάς των «άδοξων απογόνων». Το Ελληνικό Κράτος είναι το μόνο νεωτερικό ευρωπαϊκό κράτος που αντλεί τη νομιμοποίησή του όχι από τη νεώτερη, βιωμένη εμπειρία, μα από την αρχαία Ιστορία και αναζητεί την καταγωγή του όχι στους ιδρυτές του, αλλά σε έναν πολιτισμό από τον οποίο το χωρίζουν χιλιετίες. Κάτι παρόμοιο συνέβη και στην Ιταλία τον καιρό του φασιστικού καθεστώτος του Μουσολίνι, επίσης ως ένδειξη ενός συμπλέγματος ανασφάλειας και φόβου, μα μόνο στην Ελλάδα η πολιτική αυτή συνεχίζεται και επί κοινοβουλευτικού καθεστώτος.\nΑποτέλεσμα: Οι σημερινοί κάτοικοι της Μακεδονίας αρνούνται την πραγματική, προσφυγική τους καταγωγή για να στραφούν ενάντια σε νέους πρόσφυγες, ενώ η μακεδονίτικη γλώσσα διαγράφηκε από τους καταλόγους του ελληνικού κράτους. Όχι όμως και από τους καταλόγους της γλωσσολογικής επιστήμης. Παρομοίως στις δυτικές περιοχές, η βλάχικη γλώσσα καταπιέστηκε και συρρικνώθηκε σε «διάλεκτο» ή μη-γλώσσα.\nΤο «Μακεδονικό» ζήτημα υπήρξε μία από τις μήτρες του σύγχρονου ελληνικού εθνικισμού, ένα πολιτικό πρόβλημα επινοημένο εξαρχής σε εθνικιστικό πλαίσιο, ένα πρόβλημα ανατροφοδοτούμενο και αυτό-άνοσο, καθότι ιδεολογικό και όχι πραγματικό, ένα πρόβλημα με σκοπό όχι να επιλυθεί αλλά να αναπαραχθεί εις το διηνεκές. Διότι είναι η αέναη αναπαραγωγή του ψευδο-προβλήματος που γεννά πολιτικές καριέρες εις βάρος της κοινωνίας, και όχι η επίλυσή του. Η πολιτική του, τυπική, επίλυση, ήταν η Συμφωνία των Πρεσπών. Δεν άγγιξε καν τον πυρήνα του ζητήματος, δηλαδή την διάδοση, διάχυση και καθιέρωση των εθνικιστικών ψευδολογιών, αφού η έννοια «εθνικότητα» δεν περιλαμβάνεται στο λεξιλόγιο του Διεθνούς Δικαίου. Πολιτικά έχασαν οι εθνικιστές αυτό που δεν μπορούσαν να κερδίσουν. Όμως κοινωνικά συνεχίζουν να πιέζουν τις περιοχές τους προς την ξενοφοβία και τον ρατσισμό. Με την ανοχή ή την αγαστή συνεργασία των κρατικών μηχανισμών.\nΤο 1992 θυμάμαι μια μέρα ντροπής, όταν οι δάσκαλοι και οι παπάδες κατέβασαν όλα τα σχολεία στην πλατεία του Αγρινίου για να διαδηλώσουν για “τη Μακεδονία μας” (sic). Ήταν μια αηδία, διευθυντές σχολείων να φωνάζουν “σκοπιανοί, σκοπιανοί της μαμάς σας το…” Εμείς κάναμε κοπάνα, πήγαμε στα χωράφια, περάσαμε ωραία κοιτάζοντας τον ουρανό, νιώσαμε ελεύθεροι. Ήταν θέμα παιδείας. Είχαμε ζήσει την εμπειρία των καταλήψεων της προηγούμενης χρονιάς, είχαμε μάθει να απειθούμε στις εντολές των διευθυντών.\nΌμως, το 2018, εν μέσω νέων συλλαλητηρίων, είδαμε με τρόμο ξενοφοβικές και εθνικιστικές καταλήψεις στα σχολεία της Β. Ελλάδας. Τότε, ακούσαμε ξανά το ακροδεξιό τραγουδάκι «Μακεδονία ξακουστή» πίσω από τα κάγκελα των καταλήψεων. Ασφαλώς οι καθεστωτικοί μηχανισμοί, η εκπαιδευτική διοίκηση, τα Μ.Μ.Ε. και οι δυνάμεις της δημόσιας «τάξης» δεν ένιωσαν απειλημένοι, ούτε απείλησαν τις καταλήψεις. Αυτό το έκαναν στις υπόλοιπες μαθητικές καταλήψεις, που είχαν πραγματικά κοινωνικά αιτήματα και δέχτηκαν ασύμμετρη καταστολή. Τότε είχε κάνει κατάληψη ξανά το ΕΠΑΛ Γιαννιτσών για τη «Μακεδονία».\nΣήμερα, το ίδιο σχολείο κάνει κατάληψη «ενάντια στους λαθρομετανάστες». Η πολιτική παραμένει η ίδια, το στόχαστρο άλλαξε.\nΤα Γιαννιτσά, που αποικίστηκαν από τον Γαζή Εβρενός το 1385 και ονομάστηκαν αργότερα Ενιτσέ Βαρντάρ (Νέος Βαρδάρης), που παραφθάρθηκε σε Γενιτσέ / Γενιτσά μέχρι το 1926, αυτή η ιερή πόλη των Οθωμανών, κατάντησαν η πιο ελληναράδικη ξενοφοβική κωμόπολη… Τα σύγχρονα “Μυστικά του Βάλτου” είναι ότι ο βάλτος κατάπιε το μυαλό και την ψυχή των μαθητών που διαμαρτύρονται ενάντια στην είσοδο προσφύγων στα σχολεία… Δεν καταλαβαίνουν την κατάντια τους, αφού στο σχολείο δεν έμαθαν για τον οικιστή Εβρενός, ούτε για την ιστορία της πόλης Γενιτσέ, και αφού τα κανάλια της τηλεόρασης δεν διδάσκουν ούτε γράμματα ούτε ανθρωπιά…\nΑσφαλώς, ούτε το εκπαιδευτικό σύστημα διδάσκει ανθρωπιά. Ούτε τις αρχές του ανθρωπισμού, ούτε όμως και την ιστορική αλήθεια που αποκαλύπτει τη σχετικότητα των ταυτοτήτων και την κοινή μοίρα της ανθρωπότητας. Αυτές είναι ανατρεπτικές αλήθειες, που κλονίζουν τα θεμέλια νομιμότητας του ελληνικού εθνοκράτους. Αντιθέτως, είναι τα εθνικά ψεύδη που συντηρούν το κράτος, το οποίο ασκεί μια διπλή πολιτική, ισχύος στο εσωτερικό, συμβιβασμού στο εξωτερικό, αυταρχισμού απέναντι στους εξαθλιωμένους πρόσφυγες, αλλά υποταγής στη Συμφωνία της Ε.Ε. με την Τουρκία που τους οδηγεί στην εξαθλίωση.\nΕίναι μια πολιτική νοοτροπία που διαχέεται στην κοινωνία μέσω των μηχανισμών εκπαίδευσης, οδηγώντας σε καταστάσεις όπως η σημερινή, με τους μαθητές να παρελαύνουν ενάντια στον αδύναμο, δίχως ρίσκο ή κόστος, αντί να ορθώνονται απέναντι στους δυνατούς, κίνηση με ρίσκο και κόστος. Είδαμε πριν μια βδομάδα τους μαθητές των Αθηνών να πνίγονται στα δακρυγόνα και να γίνονται θύματα αστυνομικής βίας όταν βγήκαν στο δρόμο να διεκδικήσουν παιδεία. Αντιθέτως, οι μαθητές των Γιαννιτσών που απλώς βροντοφώναξαν τα κόμπλεξ τους, χωρίς να διεκδικούν τίποτε περισσότερο από την κρατική καταστολή για άλλους, δέχονται τα χάδια του καθεστώτος.\nΕίναι τραγικός ο νεοελληνικός ιστορικός αναλφαβητισμός. Δεν φαίνεται μόνο από το ψευδεπίγραφο άσμα, αλλά και από το σύνθημα που αναφέρεται σε «λαθρομετανάστες». Αγνοούν πως η λέξη «λαθρομετανάστης» επινοήθηκε εξαρχής ενάντια στους Έλληνες μετανάστες στις Η.Π.Α. Κι όμως, όπως μας πληροφορεί ο Νίκος Σαραντάκος, το 1929 πρωτο-εμφανίζεται ο όρος σε άρθρο της εφημερίδας Εμπρός που λέει τα εξής:\n«Ούτε ο μεταναστευτικός νόμος, ούτε αι αυστηραί ποιναί αι οποίαι επιβάλλονται εις τους λαθρομετανάστας είναι αρκεταί δια να ανακόψουν το ρεύμα τούτο. […] Πόσα περιστατικά Ελλήνων λαθρομεταναστών δεν μας είναι γνωστά. Χιλιάδες άνθρωποι γυμνητεύουν, πεινούν περιφερόμενοι εις τον Καναδάν ή την Αργεντινήν όπου έχουν αποσταλή πλανηθέντες παρά των πρακτόρων αυτών, οι οποίοι εφρόντισαν να πείσουν τούτους ότι η γη της επαγγελίας είναι εκεί και ότι τα δολλάρια τους αναμένουν εις τας προκυμαίας….»[ii]\nΔεν έχει λοιπόν σημασία ούτε η πολιτιστική σκευή, ούτε η παράδοση, ούτε η χώρα καταγωγής. Οποιοσδήποτε πρόσφυγας αναγκαστεί να εκδιωχθεί από τον τόπο του, οποιοσδήποτε μετανάστης αναγκαστεί να εξοριστεί, μπορεί να φορτωθεί την ταμπέλα «λαθρομετανάστης», ανάλογα με την κυρίαρχη κρατική πολιτική. «Λαθρομετανάστης» είναι μια προσβλητική ταμπέλα, ένας απάνθρωπος χαρακτηρισμός γιατί ακριβώς στερεί από τον μετανάστη όχι τη νομιμότητα του ταξιδιού του, αλλά τη νομιμότητα της ίδιας του της ύπαρξης. Ως «λαθραίος» δεν έχει δικαίωμα να υπάρχει, ως «λαθραίος» δεν έχει κανένα δικαίωμα, ο χαρακτηρισμός ισοδυναμεί με τον αποκλεισμό του από τη Χάρτα των Ανθρωπίνων Δικαιωμάτων, την κατάργηση του προσώπου του, τον εγκλεισμό του σε μια διαρκή κατάσταση εξαίρεσης.\nΌπως διαπιστώνουμε, ο πρόσφυγας στην Ελλάδα απαγορεύεται να πάει να ζήσει σε ανοιχτές καταλήψεις στέγης, του το απαγορεύει το κράτος.\nΟ πρόσφυγας στην Ελλάδα απαγορεύεται να πάει να ζήσει σε ξενοδοχεία μισθωμένα από το κράτος, του το απαγορεύουν οι ακροδεξιοί παρακρατικοί.\nΟ πρόσφυγας στην Ελλάδα απαγορεύεται να πάει να ζήσει στον δρόμο, του το απαγορεύουν οι μπάτσοι.\nΟ πρόσφυγας στην Ελλάδα απαγορεύεται να πάει να ζήσει σε άλλη ευρωπαϊκή χώρα, του το απαγορεύουν οι συνοριοφύλακες.\nΟ πρόσφυγας στην Ελλάδα απαγορεύεται να πάει να ζήσει, του το απαγορεύουν όλοι. Σε αυτή τη χώρα που ολόκληρη η οικονομία της εξαρτάται από το πόσοι ξένοι θα την επισκεφθούν.\nΑυτό είναι το μήνυμα που θέλει να προβάλλει η νέα ακροδεξιά στη Βόρεια Ελλάδα, στη Χίο, στη Μυτιλήνη, παντού όπως βρίσκει έδαφος και χώρο. Αυτό το έδαφος και χώρο πρέπει να της το στερήσουμε. Αν το καταφέρει, θα διαποτίσει τη δημόσια συζήτηση, καθιστώντας τον ρατσισμό όχι μόνο κυβερνητική πολιτική αλλά και «κεντρώα ιδεολογία». Υπάρχει μια έννοια που λέγεται «παράθυρο του Overton.\nΤο “Παράθυρο του Overton” (Overton window) περιγράφει το εύρος των απόψεων που γίνονται δεκτές στο δημόσιο λόγο. Ο Joseph P. Overton, που δεν ήταν κανένας αριστερός, επινόησε τον όρο για να δείξει πώς, ανάλογα με το πού μετακινείται το εκάστοτε ιδεολογικό κέντρο της κοινής γνώμης, ιδέες και απόψεις προηγουμένως περιθωριακές μπορούν να γίνουν ανεκτές, δημοφιλείς, κεντρικές, να υπαγορεύσουν πολιτική, να γίνουν ο νόμιμος λόγος. Σαφώς, είναι ένα απλουστευτικό σχήμα, που όμως χρησιμοποίησαν στις ΗΠΑ οι alt-right, οι οποίοι, προωθώντας συνεχώς ακραίες απόψεις με την μέθοδο των τρολλ, μετακίνησαν τον επίσημο πολιτικό διάλογο προς την κανονικοποίηση του ρατσισμού.\nΣήμερα, μετά τα περιστατικά των Γιαννιτσών και της Θεσσαλονίκης, ποιο είναι άραγε το ιδεολογικό “κέντρο” του επίσημου εγχώριου δημόσιου λόγου;\nΑναρωτήθηκα: Πόσους μαθητές έχουν τα ΕΠΑΛ στα Γιαννιτσά; Φαίνεται πως είναι περίπου 860 και στα 2 ΕΠΑΛ. Στην ξενοφοβική ρατσιστική παρέλαση “διαμαρτυρίας” συμμετείχαν γύρω στους 30 – 40 μαθητές. Οι υπόλοιποι όχι. Οι ίδιοι 30 – 40 έκαναν και την κατάληψη. Κανείς θεσμικός φορέας όμως δεν διαμαρτυρήθηκε αυτή τη φορά για την «επιβολή της μειοψηφίας» πάνω στη «σιωπηλή πλειοψηφία».\nΚι όμως, όπως λέει μια σοφή παροιμία, αν σε ένα τραπέζι καθίσουν πέντε άνθρωποι και ένας ναζί, τότε έχεις έξι ναζί. Αν αφήνει μια μαθητική κοινότητα 60 ρατσιστές να παρελαύνουν στο όνομά της, τότε τι;\nΔεν είναι οι αριθμοί που μετράνε, αλλά οι προσβάσεις και οι μηχανισμοί.\nΓιατί όπως δείχνει και η Ιστορία, οι ρατσιστές και οι εθνικιστές είναι πάντα μειοψηφία στην κοινωνία, μα συχνά γίνονται πλειοψηφία στο κράτος. Εκείνη τη στιγμή επιβάλλεται ο φασισμός, είτε ως καθεστώς, είτε ως επιμέρους κυβερνητική πολιτική.\nΜην εκπλήσσεστε όμως από τη “νεολαία”. Νεολαία δεν υπάρχει, παρά μόνο στα κόμματα. Έπειτα υπάρχουν μαθητές, που είτε σκέφτονται από μόνοι τους είτε αναμασάνε ό,τι τους είπαν στο σχολείο. Στο σχολείο με την πρωϊνή προσευχή, με την ανάταση σημαίας, με τα εθνικιστικά ψευτοτράγουδα, με το κατηχητικό. Στο σχολείο, όπου οι απόρρητοι αριθμοί των κινητών τους “βρέθηκαν” από τους ακροδεξιούς και τους φασίστες για να λαμβάνουν μαζικά μηνύματα. Μην εκπλήσσεστε λοιπόν από τους “καλούς” μαθητές που λένε απέξω το παραμύθι που έμαθαν από τους εθνοδιδασκάλους. Είναι θεσμικό. Σκεφτείτε αυτούς τους “κακούς μαθητές” που, παρά το παραμύθι, έκαναν πορεία στο κέντρο της Αθήνας για καλύτερη παιδεία. Αντί να σταθούν απέναντι στους φτωχούς συμμαθητές τους στάθηκαν απέναντι στα ΜΑΤ.\nΚαι ας θυμηθούμε, με ένα χαμόγελο, τα κορίτσι που παρέλασαν την 28η Οκτωβρίου στη Ν. Φιλαδέλφεια με τον τρόπο των Monty Python. Αντιμετώπισαν τον εκφοβισμό, την λασπολογία και την στοχοποίηση. Όμως δεν φοβήθηκαν, δεν έβγαλαν τα κόμπλεξ τους, δεν ένιωσαν απειλημένες από τους συνανθρώπους τους. Μόνο από το σύστημα.\nΕίναι θέμα παιδείας.\n[i] Επιτηρούμενες ζωές: Μουσική, χορός και διαμόρφωση της υποκειμενικότητας στη Μακεδονία. Εκδ. Αλεξάνδρεια, Αθήνα 2016.


Επιστροφές Προϊόντων – E-Xydas\nΥπάρχει η δυνατότητα να επιστρέψω κάποια προϊόντα που αγόρασα online από το E-Xydas, επειδή άλλαξα γνώμη και τελικά δεν τα θέλω;\nΝαι, υπό προϋποθέσεις. Σε περίπτωση που ο πελάτης εντός 15 ημερολογιακών ημερών αποφασίσει ότι δεν θέλει το προϊόν μπορεί να το επιστρέψει. Αυτό είναι δεκτό μόνο αν δεν έχει ανοιχτεί η αρχική εργοστασιακή συσκευασία του προϊόντος (πρέπει να είναι άθικτη), δεν έχει χρησιμοποιηθεί και δεν πρόκειται για προϊόν που έγινε ειδική παραγγελία για τον πελάτη.\nΠώς μπορώ να επιστρέψω ένα προϊόν που παρουσιάζει κάποιο πρόβλημα εάν είναι εντός χρόνου εγγύησης;\nΧΑν το πρόβλημα παρουσιαστεί εντός του χρονικού διαστήματος όπου είναι σε ισχύ η εγγύηση του κατασκευαστή, υπάρχει η δυνατότητα να γίνει η αποστολή του προϊόντος προς επισκευή στον κατασκευαστή του προϊόντος. Ο πελάτης μπορεί είτε να επικοινωνήσει με τα κεντρικά της αντιπροσωπείας είτε με το κατάστημα μας ώστε να του δοθούν τα στοιχεία επικοινωνίας του τοπικού επίσημου σέρβις. Ο πελάτης θα πρέπει να επικοινωνήσει με το τοπικό επίσημο σέρβις και να κανονίσει τις λεπτομέρειες επίσκεψης του επίσημου σέρβις, Το τοπικό επίσημο σέρβις είναι υπεύθυνο να εξακριβώσει το πρόβλημα και θα ορίσει τις απαραίτητες ενέργειες. Εφόσον βγει το πόρισμα αντικατάστασης από το τοπικό επίσημο σέρβις, ο πελάτης παίρνει το χαρτί αντικατάστασης και υστέρα του δίνουμε καινούρια συσκευή.\nΤί γίνεται αν το προϊόν μου παρουσιάσει κάποιο πρόβλημα εκτός χρόνου εγγύησης;\nΑν το πρόβλημα παρουσιαστεί εκτός του χρονικού διαστήματος της εγγύησης, ο πελάτης μπορεί πάλι να απευθυνθεί στην αντιπροσωπεία, αλλά για την επισκευή του προϊόντος του θα χρεωθεί αναλόγως.


Κωδικός Προϊόντος: 813001\nΕπίθεμα κρυοθεραπείας, μίας χρήσης. Διατηρεί την ψύξη για 30 λεπτά. Χρησιμοποιείται σε περιπτώσεις Α’ βοηθειών. Μειώνει το οίδημα και είναι ιδανικό για περιπτώσεις θερμοπληξίας. Το επίθεμα δεν χρειάζεται ψύξη.


Pop Up: Πότε κάνει πρεμιέρα η εκπομπή της Ηλιάνας Παπαγεωργίου; (trailer) - Kliktv.gr\nPop Up: Πότε κάνει πρεμιέρα η εκπομπή της Ηλιάνας Παπαγεωργίου; (trailer)\n3 Σεπτεμβρίου 2020 077\nΤον Αύγουστο είχε κυκλοφορήσει το trailer για τη νέα εκπομπή της Ηλιάνας Παπαγεωργίου, που έχει τίτλο «Pop Up». Τη συνεργασία του με το όμορφο μοντέλο και παρουσιάστρια είχε ανακοινώσει o Alpha στα τέλη του περασμένου Μαΐου.\n«Είχα πολλές προτάσεις από κανάλια, πολύ διαφορετικές είναι η αλήθεια και είναι πάρα πολύ τιμητικό. Μου άρεσαν πάρα πολύ όλα, αλλά ακολούθησα το συναίσθημά μου. Είμαι στον Alpha επειδή διάλεξα με την καρδιά μου» είχε δηλώσει η Ηλιάνα Παπαγεωργίου…\nΤο βράδυ της Τετάρτης η Ηλιάνα Παπαγεωργίου ανέβασε νέο trailer στο Instagram, σύμφωνα με το οποίο η εκπομπή της θα κάνει πρεμιέρα τη Δευτέρα 14 Σεπτεμβρίου, στις 13:50 το μεσημέρι.\nΤο Διαβάσαμε Pop Up: Πότε κάνει πρεμιέρα η εκπομπή της Ηλιάνας Παπαγεωργίου; (trailer)\nΜαργαρίτης Σχοινάς: «Ευκαιρία για διάλογο με Τουρκία μέχρι 25 Σεπτέμβρη»\nΚατάσχεση από το ΣΔΟΕ άνω του ενός τόνου αλκοολούχων ποτών και τσίπουρου


Βάζει δύο λουκάνικα πάνω σε μια ζύμη - Το αποτέλεσμα; Θα θέλετε να το δοκιμάσετε - Γεύση & Συνταγές - Athens magazine\nΤο κλασικό χοτ ντογκ λουκάνικο συνδυασμένο με με την νόστιμη πίτσα. Το αποτέλεσμα; Σίγουρα θα κολλήσετε και θα το φτιάχνετε συνέχεια από εδώ και πέρα.\n-1/2 πράσινη πιπεριά, κομμένη\n-415 γραμμάρια σάλτσα ντομάτα\n-1 κ.σ. φρέσκο δεντρολίβανο, ψιλοκομμένο\n-1 συσκευασία ζύμης για πίτσα\n-4 λουκάνικα για χοτ ντογκ\n-147 γραμμάρια τυρί cheddar κομμένο σε μπαστούνια\nΖεστάντε το λάδι σε ένα ταψί και τηγανίστε ελαφρά την πράσινη πιπεριά. Προσθέστε το κρεμμύδι και την σάλτσα ντομάτας. Ρίξτε το δεντρολίβανο, το σκόρδο, την ζάχαρη, το αλάτι και το πιπέρι. Αφήστε την σάλτσα να σιγοβράσει.\nΡίξτε την σάλτσα σε ένα ταψί.\nΚόψτε την ζύμη της πίτσας σχηματίζοντας 4 τρίγωνα. Βγάλτε τα δύο εξωτερικά τρίγωνα.\nΒάλτε τα λουκάνικα στην βάση κάθε τριγώνου και από ένα μπαστουνάκι τυρί σε κάθε πλευρά τους.\nΤυλίξτε την ζύμη προς την μυτερή άκρη, σαν κρουασάν.\nΒάλτε τα ρολά στο ταψί με την σάλτσα. Ψήστε στους 180 για 15 λεπτά.\nΑυτό το φαγητό είναι πεντανόστιμο. Ο συνδυασμός αυτών των δύο κλασικών πιάτων σίγουρα θα ξετρελάνει τους αγαπημένους σας. Δοκιμάστε το και θα μας θυμηθείτε!\nΜπορείτε να δέιτε εδώ ακόμα μια συνταγή για να μαγειρέψετε με διαφορετικό τρόπο ένα λουκάνικο, και θα εκπλαγείτε από το αποτέλεσμα.\nΤρυπάει με ένα καλαμάκι ένα λουκάνικο και το ψήνει...Όταν το δείτε θα θέλετε να το κάνετε σίγουρα!